**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2024 ԹՎԱԿԱՆԻ ՊԵՏԱԿԱՆ ԲՅՈՒՋԵԻ**

**ԿԱՏԱՐՄԱՆ ՎԵՐԼՈՒԾՈՒԹՅՈՒՆ**

**ԲՈՎԱՆԴԱԿՈՒԹՅՈՒՆ**

[ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2024 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ԱՄՓՈՓԱԳԻՐ 10](#_Toc200959734)

[1.1. **Մակրոտնտեսական և հարկաբյուջետային ամփոփագիր** 10](#_Toc200959735)

[**1.2.** **Մակրոտնտեսական զարգացումներ** 13](#_Toc200959736)

[**1.2.1.** **Արտաքին միջավայրի զարգացումներ** 13](#_Toc200959737)

[**1.2.2.** **ՀՀ մակրոտնտեսական զարգացումներ** 16](#_Toc200959738)

[**1.3. Հարկաբյուջետային քաղաքականության հիմնական ուղղությունները և հարկային վարչարարություն** 35](#_Toc200959739)

[**1.3.1.** **Հարկաբյուջետային քաղաքականության հիմնական ուղղությունները** 35](#_Toc200959740)

# ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2024 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ԱՄՓՈՓԱԳԻՐ

## Մակրոտնտեսական և հարկաբյուջետային ամփոփագիր

1. 2024թ. համաշխարհային տնտեսությունում և ՀՀ հիմնական գործընկեր երկրներում տնտեսական աճը կայունացել է։ Աճին նպաստել են պետական ու մասնավոր սպառման աճը և գնաճային ճնշումների թուլացումը (բացառությամբ ՌԴ-ի)։ Գնաճի տեմպերի աստիճանաբար դանդաղումը (բացառությամբ ՌԴ-ի) մասամբ արտացոլել է հումքային ապրանքների գների նվազումը, ինչպես նաև կենտրոնական բանկերի կողմից իրականացված խիստ դրամավարկային քաղաքականության լագավորված ազդեցությունները․ հաշվետու տարվա ընթացքում պահպանվել է դրամավարկային քաղաքականության զսպող դիրքի թուլացման միտումը (բացառությամբ ՌԴ-ի):
2. 2024թ. նավթի գները նվազել են՝ պայմանավորված ավելի թույլ համաշխարհային պահանջարկով և հումքային ապրանքի առաջարկի աճով՝ չնայած ՕՊԵԿ+-ի արտադրության կրճատումներին, մինչդեռ պղնձի գներն աճել են վերականգնվող էներգիայի անցմամբ պայմանավորված պահանջարկի և մատակարարման խափանումների հետևանքով։ Առաջարկի պայմանների բարելավմամբ պայմանավորված՝ պարենային ապրանքների համաշխարհային գների համաթիվը նվազել է։
3. 2024թ-ը սկսվել է տնտեսական աճի բարձր տեմպով, որն աստիճանաբար դանդաղել է, սակայն մնացել է բարձր մակարդակում՝ իր վրա կրելով նաև հիմնային մետաղների արտադրության կտրուկ աճի և Լեռնային Ղարաբաղից ՀՀ բռնի տեղահանված մեր հայրենակիցների սպառման և տնտեսական գործունեության ազդեցությունները: Արդյունքում, 2024թ. գրանցվել է համախառն ներքին արդյունքի (այսուհետ՝ ՀՆԱ) 5.9% իրական աճ՝ պայմանավորված հիմնականում ծառայությունների աճով (նպաստումը՝ 4.5 տոկոսային կետ): Տնտեսության մյուս ճյուղերը ևս աճել են՝ նպաստելով տնտեսական աճին: Տնտեսական աճն ուղեկցվել է ներքին և արտաքին պահանջարկի աճով: Տնտեսական աճով պայմանավորված՝ 4.7%-ով աճել է նաև մեկ շնչին ընկնող ՀՆԱ-ն՝ 2023թ. 3,189,008 դրամի (8,125 ԱՄՆ դոլար) փոխարեն կազմելով 3,338,443 դրամ (8,501 ԱՄՆ դոլար), իսկ բնակչության թվաքանակի աճը հակազդել է մեկ շնչին ընկնող ՀՆԱ-ի աճին:
4. 2024թ. պետական բյուջեով 2024թ. համար թիրախավորվում էր 7% տնտեսական աճ, սակայն, պայմանավորված սպասվածից ավելի թույլ ընթացիկ տնտեսական զարգացումներով, 2025թ. պետական բյուջեով 2024թ. տնտեսական աճի կանխատեսումը վերանայվեց 5.8%-ի, սակայն փաստացի գրանցվեց 5.9% տնտեսական աճ՝ սկզբնական կանխատեսումից շեղվելով -1.1, իսկ վերանայվածից՝ 0.1 տոկոսային կետով։ Արդյունքում, 2024թ. անվանական ՀՆԱ-ն կազմել է 10,127.2 մլրդ դրամ՝ 2024թ. պետական բյուջեով կանխատեսված ցուցանիշից ցածր լինելով 388.9 մլրդ դրամով և 2025թ. պետական բյուջից ավել լինելով 17 մլրդ դրամով:
5. 2024թ. ընթացիկ հաշվի պակասուրդը ՀՆԱ-ում կազմել է 3.9%՝ նախորդ տարվա համեմատ վատթարանալով 1.6 տոկոսային կետով՝ պայմանավորված հիմնականում ծառայությունների հաշվեկշռի վատթարացմամբ և ՀՆԱ–ում դրամական փոխանցումների դերի զգալի նվազմամբ: Սակայն 2024թ. պետական բյուջեում ընթացիկ հաշվի պակասուրդ/ՀՆԱ կանխատեսված 4.8% ցուցանիշի դիմաց փաստացի գրանցվել է ՀՆԱ-ում 0.9 տոկոսային կետով ավելի քիչ ընթացիկ հաշվի պակասուրդ: Կանխատեսումներից շեղումը հիմնականում պայմանավորվել է կանխատեսվող ՀՆԱ-ում առևտրային հաշվեկշռի 3.1 տոկոսային կետով բարելավմամբ:
6. 2024թ. ՀՀ սպառողական շուկայում նախորդ տարում առկա գնանկումային միտումները շարունակաբար մեղմվել են և փոխարինվել թույլ՝ ԿԲ թիրախային միջակայքից ներքև գնաճային միտումներով։ Գնաճը զգալիորեն ցածր է եղել կանխատեսված ցուցանիշից՝ հիմնականում պայմանվորված արտաքին հատվածից գնանկումային ազդեցություններով և փոխարժեքի արժևորմամբ՝ միջին գնաճի դեպքում 3.2%-ի փոխարեն կազմելով 0.3%, իսկ 12-ամսյա գնաճի դեպքում՝ 4%-ի փոխարեն կազմելով 1.5%: Տարվա ընթացքում ՀՀ ԿԲ-ը զգալիորեն մեղմել է դրամավարկային պայմանները և քաղաքականության տոկոսադրույքը նվազեցրել 2․25 տոկոսային կետով` դեկտեմբերին սահմանելով այն 7%-ի մակարդակում:
7. Բանկային համակարգի ֆինանսական միջնորդությունը 2024թ. բնութագրվում է նախորդ տարվա համեմատությամբ վարկավորման՝ ավանդների նկատմամբ առաջանցիկ աճի միտումներով։ Ընդ որում, վարկերի աճը դարձել է առավել ընդգրկուն՝ նախկին կենտրոնացված կառուցվածքի փոխարեն ընդգրկելով նաև տնտեսության ոլորտները։ Ավանդների տոկոսադրույքները տատանվել են իրենց վերջին տարիների միջին մակարդակների շուրջ, իսկ վարկերի տոկոսադրույքները որոշակիորեն աճել են՝ իրավաբանական անձանց ուղղված վարկերի տոկոսադրույքների աճով պայմանավորված։
8. 2024թ․ ընթացքում պետական պարտատոմսերի տոկոսադրույքները նվազել են՝ պայմանավորված վերաֆինանսավորման տոկոսադրույքի նվազմամբ, իսկ եվրապարտատոմսերի տոկոսադրույքները նվազել են՝ երկրի ռիսկի հավելավճարի զգալի նվազմամբ պայմանավորված։
9. 2024թ. հարկաբյուջետային քաղաքականությունն ուղղված է եղել ՀՀ կառավարության 2021-2026թթ. ծրագրի թիրախների ապահովմանը՝ պետական ներդրումների մակարդակի բարձրացմամբ, ծախսերի իրականացման արդյունավետության աճով և պարտքի կայունության պահպանմամբ: Տնտեսական աճի՝ իր ներուժային մակարդակին մոտենալու պայմաններում հարկաբյուջետային քաղաքականությունն ունեցել է չեզոքին մոտ դիրք՝ միաժամանակ ուղղված լինելով տնտեսական ներուժի բարձրացմանը և կառավարության պարտքի կայունության պահպանմանը:
10. 2024թ. պետական բյուջեով կանխատեսվել է 2,614 մլրդ դրամի հարկային եկամուտների և պետական տուրքերի ցուցանիշ, որը կազմում է կանխատեսված ՀՆԱ-ի 24.9%-ը։ Հարկային եկամուտների և պետական տուրքերի փաստացի ցուցանիշը կազմել է 2,391 մլրդ դրամ կամ ՀՆԱ-ի 23․6%-ը՝ զիջելով կանխատեսվող ցուցանիշը 222․7 մլրդ դրամով կամ 1․3 տոկոսային կետով։ Վերջինիս 96․8 մլրդ դրամը պայմանավորված է եղել կանխատեսվածից 388․9 մլրդ դրամով ցածր ՀՆԱ ցուցանիշով՝ ինչպես ավելի ցածր իրական աճի, այնպես էլ ՀՆԱ դեֆլյատորի գործոններով պայմանավորված, իսկ 125.9 մլրդ դրամը՝ կանխատեսվածից ցածր հարկեր/ՀՆԱ ցուցանիշով։ 2024թ. հարկեր/ՀՆԱ հարաբերակցության նվազումը հիմնականում պայմանավորված է եղել տնտեսության կառուցվածքային փոփոխություններով՝ բնութագրվող տնտեսությունում ներմուծման դերի նվազմամբ և արտահանման դերի աճով, ինչը հանգեցրել է անվանական ՀՆԱ աճից հարկման բազաների ավելի դանդաղ ավելացմանը։
11. Պետական բյուջեի պակասուրդը ձևավորվել է այնպիսի մակարդակում, որը թույլ է տվել կառավարության պարտքի բեռը պահպանել ապահով մակարդակում: Արդյունքում, բյուջեով կանխատեսված` ՀՆԱ-ի նկատմամբ 4.6% պակասուրդի փոխարեն ձևավորվել է 3.7% պակասուրդ՝ նախորդ տարվա համեմատ աճելով 1.7 տոկոսային կետով, իսկ բյուջեի ծախսային մասում Լեռնային Ղարաբաղի զուտ վարկավորումը հաշվի առնելու դեպքում՝ 0.1 տոկոսային կետով։
12. Կառավարության պարտք/ՀՆԱ հարաբերակցությունը պահպանվել է 50%-ից ցածր մակարդակում՝ կազմելով 48․3%` ինչպես կանխատեսված էր 2024թ․ պետական բյուջեով: Կառավարության պարտք/ՀՆԱ ցուցանիշի վրա աճի ուղղությամբ ներգործել են պարտքի իրական տոկոսադրույքի աճը, առաջնային պակասուրդը և զուտ վարկավորումը, իսկ իրական ՀՆԱ աճը և փոխարժեքի արժևորումը ներգործել են նվազման ուղղությամբ՝ արդյունքում հանգեցնելով նախորդ տարվա համեմատությամբ 0.1 տոկոսային կետով նվազման։
13. 2024թ. տեղի է ունեցել պետական բյուջեի ծախսերի կառուցվածքի բարելավում ինչպես ընթացիկ, այնպես էլ կապիտալ ծախսերի աճի տեսքով: Մասնավորապես՝ ընթացիկ ծախսերի կշիռը ՀՆԱ‑ի նկատմամբ կազմել է 23.8%՝ նախորդ տարվա համեմատ աճելով 1.3 տոկոսային կետով, իսկ կապիտալ ծախսերի (ոչ ֆինանսական ակտիվների գծով ծախսերի) կշիռը ՀՆԱ-ի նկատմամբ կազմել է 5.5%` նախորդ տարվա համեմատ աճելով 0.3 տոկոսային կետով: Պետական բյուջեի ծախսեր/ՀՆԱ ցուցանիշը կանխատեսվածից ցածր է եղել շուրջ 1.3 տոկոսային կետով, որը պայմանավորված է եղել ոչ ֆինանսական ակտիվների հետ գործառնությունների՝ կանխատեսվածից ցածր ցուցանիշով։
14. 2024թ. տնտեսական ներուժի բարձրացմանը, առանձին ոլորտներում առաջացող հիմնախնդիրներին և ԼՂ-ից բռնի տեղահանված բնակչության սոցիալական կարիքներին ուղղված հարկաբյուջետային աջակցության ծրագրերը շարունակական են եղել: Մասնավորապես, Տնտեսության արդիականացմանը պետական աջակցության, Բարձր որակավորում ունեցող մասնագետների ներգրավման նպատակով տնտեսավարողներին սուբսիդավորման և աջակցության միջոցառումների շրջանակներում տրամադրվել է 19․1 մլրդ դրամ, տեղեկատվական տեխնոլոգիաների ոլորտում գործունեություն իրականացնող առևտրային կազմակերպություններին և անհատ ձեռնարկատերերին որպես աջակցություն տրամադրվել է 6․5 մլրդ դրամ, իսկ գյուղատնտեսության ոլորտի աջակցության տարբեր ծրագրերով ծախսվել է 41.1 մլրդ դրամ։ ԼՂ բռնի տեղահանված բնակչությանը թիրախային սոցիալական ծրագրերով տրամադրվել է 67․9 մլրդ դրամի աջակցություն։ Ընդ որում, Լեռնային Ղարաբաղից բռնի տեղահանված անձանց ինտեգրման գործընթացում աստիճանաբար թիրախային աջակցության ծրագրերը փոխարինվում են ՀՀ կառավարության սոցիալական աջակցության հիմնական գործիքներով։

**Աղյուսակ 1.** Մակրոտնտեսական հիմնական ցուցանիշների միտումները 2020-2024թթ.

|  |  |  |  |  |  |  |
| --- | --- | --- | --- | --- | --- | --- |
|  | **2020թ.** | **2021թ.** | **2022թ.** | **2023թ.** | **2024թ. պետական բյուջե** | **2024թ.**  **փաստ** |
| **Անվանական ՀՆԱ, մլրդ դրամ** | 6,181.9 | 6,991.8 | 8,501.4 | 9,453.2 | 10,516.1 | 10,127.2 |
| ՀՆԱ-ի իրական աճ, % | (7.2) | 5.8 | 12.6 | 8.3 | 7.0 | 5.9 |
| ՀՆԱ դեֆլյատորի աճ, % | 1.8 | 6.9 | 8.0 | 2.7 | 4.0 | 1.2 |
| Գնաճ (ժամանակաշրջանի վերջ), % | 3.7 | 7.7 | 8.3 | -0.6 | 4.0 | 1.5 |
| Գնաճ (միջին), % | 1.2 | 7.2 | 8.6 | 2.0 | 3.2 | 0.3 |
| Գործազրկության մակարդակ | 18.2 | 15.5 | 13.5 | 12.4 | ...[[1]](#footnote-1) | 13.9 |
| 1 շնչին ընկնող ՀՆԱ, ԱՄՆ դոլար | 4,269 | 4,685 | 6,661 | 8,125 | 8,602[[2]](#footnote-2) | 8,501 |
| Հիմնական միջոցներում ներդրումներ / ՀՆԱ, % | 17.8 | 21.2 | 21.1 | 20.9 | 21.9 | 21.7 |
| Արտահանում / ՀՆԱ, % | 30.5 | 36.3 | 51.9 | 59.5 | 56.4 | 72.2 |
| Ընթացիկ հաշիվ / ՀՆԱ, % | -4.0 | -3.5 | 0.3 | -2.3 | -4.8 | -3.9 |

**Աղյուսակ 2.** Հարկաբյուջետային ցուցանիշների միտումները 2020-2024թթ. [[3]](#footnote-3)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
|  | | **2020թ.** | | **2021թ.** | **2022թ.** | | **2023թ.** | | | **2024թ. պետական բյուջե** | **2024թ.**  **փաստ** | | |
| **Հարկաբյուջետային ցուցանիշներ (մլրդ դրամ)** | | | | | | | | | | | | |
| Պետական բյուջեի եկամուտներ | 1,574.0 | | 1,706.5 | | | 2,099.6 | | 2,410.7 | 2,723.6 | | | 2,579.2 |
| *Հարկային եկամուտներ* | 1,398.5 | | 1,609.6 | | | 1,962.5 | | 2,273.9 | 2,613.6 | | | 2,390.9 |
| Պետական բյուջեի ծախսեր | 1,908.0 | | 2,027.0 | | | 2,279.1 | | 2,599.6 | 3,206.5 | | | 2,955.3 |
| *Ընթացիկ ծախսեր* | 1,681.8 | | 1,810.7 | | | 1,898.7 | | 2,127.0 | 2,511.2 | | | 2,413.6 |
| *Ոչ ֆինանսական ակտիվների հետ գործառնություններ* | 226.2 | | 216.3 | | | 380.4 | | 472.6 | 695.3 | | | 541.7 |
| Պետական բյուջեի պակասուրդ | 334.0 | | 320.5 | | | 179.5 | | 188.9 | 482.9 | | | 376.1 |
| ՀՀ կառավարության պարտք | 3,923.9 | | 4,209.8 | | | 3,969.7 | | 4,571.9 | 5,082.9 | | | 4,892.9 |
| Հարկաբյուջետային ցուցանիշները (ՀՆԱ-ի նկատմամբ %) | | | | | | | | | | | | |
| Պետական բյուջեի եկամուտներ | 25.5 | | 24.4 | | | 24.7 | | 25.5 | 25.9 | | | 25.5 |
| *Հարկային եկամուտներ* | 22.6 | | 23.0 | | | 23.1 | | 24.1 | 24.9 | | | 23.6 |
| Պետական բյուջեի ծախսեր | 30.9 | | 29.0 | | | 26.8 | | 27.5 | 30.5 | | | 29.2 |
| *Ընթացիկ ծախսեր* | 27.2 | | 25.9 | | | 22.3 | | 22.5 | 23.9 | | | 23.8 |
| *Ոչ ֆինանսական ակտիվների հետ գործառնություններ* | 3.7 | | 3.1 | | | 4.5 | | 5.0 | 6.6 | | | 5.3 |
| Պետական բյուջեի պակասուրդ | 5.4 | | 4.6 | | | 2.1 | | 2.0 | 4.6 | | | 3.7 |
| ՀՀ կառավարության պարտք | 63.5 | | 60.2 | | | 46.7 | | 48.4 | 48.3 | | | 48.3 |

1. **Մակրոտնտեսական զարգացումներ**
   * 1. **Արտաքին միջավայրի զարգացումներ**

***Տնտեսական զարգացումներ:*** 2024թ. համաշխարհային տնտեսությունում և ՀՀ հիմնական գործընկեր երկրներում տնտեսական աճը շարունակել է մնալ դրական տիրույթում` պայմանավորված սպառողական կայուն պահանջարկով, գնաճի թուլացմամբ և խոշոր տնտեսություններում շարունակվող հարկաբյուջետային և դրամավարկային քաղաքականությունների ճշգրտումներով։ 2024թ. համաշխարհային տնտեսական աճը կազմել է 3.2%` նախորդ տարվա 3.3%-ի դիմաց։ 2024թ. ԱՄՆ տնտեսությունը գրանցել է 2.8% աճ[[4]](#footnote-4) նախորդ տարվա 2.9% աճի դիմաց, ընդ որում, առաջին եռամսյակում աճը կազմել է 2.9%, երկրորդ եռամսյակում՝ 3%, երրորդ եռամսյակում՝ 2.7% և չորրորդ եռամսյակում` 2.5%: Աճը պայմանավորող հիմնական գործոններն են եղել մասնավոր սպառման և մասնավոր ներդրումների աճերը, ինչպես նաև հարկաբյուջետային քաղաքականության խթանող դիրքը:

Եվրագոտու տնտեսությունն աճել է 0.9%‑ով[[5]](#footnote-5), ընդ որում, առաջին և երկրորդ եռամսյակներում տնտեսական աճը կազմել է 0.5%, իսկ հաջորդ եռամսյակներում աստիճանաբար արագացել է՝ երրորդ եռամսյակում կազմելով 1%, իսկ չորրորդ եռամսյակում՝ 1.2%: Երրորդ և չորրորդ եռամսյակներում աճի արագացումը պայմանավորված է եղել թուլացող գնաճային ճնշումներով և մասնավոր սպառման աճով։ Սակայն եվրագոտու տնտեսությունը շարունակել է մնալ էներգակիրների բարձր գների հետևանքով արդյունաբերության խորացող անկման, ինչպես նաև պետական և մասնավոր սպառման թույլ տեմպերի ճնշման տակ։

2024թ. Չինաստանում գրանցվել է 5%[[6]](#footnote-6) տնտեսական աճ՝ հասնելով կառավարության կողմից սահմանված 5% թիրախին։ Ընդ որում, առաջին եռամսյակում գրանցվել է 5.3% տնտեսական աճ, երկրորդ եռամսյակում՝ 4.7%, երրորդում՝ 4.6% և չորրորդում՝ 5.4%: Առաջին եռամսյակի աճը պայմանավորված է եղել անշարժ գույքի շուկայում առկա անկայունության մեղմացմանը միտված` կառավարության խթանող միջոցառումներով, ինչպես նաև նեդրրումների և ներքին սպառման աճով։ Իսկ երկրորդ եռամսյակում աճի դանդաղման հիմնական գործոններն են հանդիսացել անշարժ գույքի ոլորտի անկումը, մշակող արդյունաբերության և ՏՏ ծառայությունների աճի դանդաղումը։ Երրորդ եռամսյակում շարունակել են պահպանվել անշարժ գույքի շուկայի անկայունությունը, թույլ ներքին պահանջարկը, գնանկման ռիսկերը և Արևմուտքի հետ առևտրային բախումները, որոնց արդյունքում նախորդող եռամսյակների համեմատ աճը երրորդ եռամսյակում դանդաղել է: Չորրորդ եռամսյակում աճի արագացմանը նպաստել են աճի և վստահության վերականգնմանը միտված՝ սեպտեմբերից մեկնարկած կառավարության խթանող միջոցառումները և մշակող արդյունաբերության ոլորտի աճը։

ՌԴ տնտեսության աճը 2024թ. կազմել է 4.1%[[7]](#footnote-7), ընդ որում, առաջին եռամսյակում աճը կազմել է 5.4%, երկրորդ եռամսյակում՝ 4.1%, երրորդում՝ 3.1% և չորրորդ եռամսյակում արագանալով կազմել է 3.8%։ ՌԴ-ում աճը առավելապես պայմանավորված է եղել պետական ծախսերի և ներդրումների աճով, պետական խթանող միջոցառումների արդյունքում ներքին պահանջարկի աճով:

**Գծապատկեր 1. Գործընկեր երկրների տնտեսական աճեր, %**

*Աղբյուրը՝ ԱՄՆ տնտեսական վերլուծությունների բյուրո, Եվրոստատ, Չինաստանի վիճակագրության ազգային բյուրո, ՌԴ տնտեսական զարգացման նախարարություն*

Գնաճի տեմպերի թուլացմանը զուգահեռ (բացառությամբ ՌԴ-ի) կենտրոնական բանկերի կողմից իրականցվող զսպող քաղաքականության դիրքն աստիճանաբար թուլացել է՝ բացառությամբ ՌԴ-ի, որտեղ հիմնական տոկոսադրույքը շարունակաբար աճել է: 2024թ. առաջին կիսամյակի ընթացքում կայուն պահելով նախորդ տարեվերջին սահմանված տոկոսադրույքները՝ հուլիսից կենտրոնական բանկերի կողմից դրանք աստիճանաբար նվազեցվել են: Արդյունքում, ԱՄՆ ԴՊՀ (Դաշնային պահուստային համակարգի) քաղաքականության տոկոսադրույքը դեկտեմբերի վերջի դրությամբ կազմել է 4.25-4.5%՝ ի համեմատ տարեսկզբի 5.25-5.5% սահմանված մակարդակի։ Եվրոպական կենտրոնական բանկը հետևելով գնաճի տեմպերի նվազմանը՝ շարունակել է աստիճանաբար նվազեցնել քաղաքականության տոկոսադրույքը՝ արդյունքում մեղմելով ֆինանսական պայմանները։ Արդյունքում, դեկտեմբերի վերջի դրությամբ ԵԿԲ վերաֆինանսավորման տոկոսադրույքը կազմել է 3.15%՝ ի համեմատ տարեսկզբի 4.5% մակարդակի։ Չինաստանի բանկը տնտեսական ակտիվությունը խթանելու, անշարժ գույքի շուկային աջակցելու և գնանկումային միտումներին հակազդելու նպատակով՝ քաղաքականության տոկոսադրույքը երկրորդ կիսամյակում նվազեցրել է երկու անգամ։ Արդյունքում, տարեվերջի դրությամբ այն կազմել է 3.1%` ի համեմատ տարեսկզբի 3.45%-ի։ ՌԴ հիմնական տոկոսադրույքը տարեվերջին կազմել է 21%, որը 5 տոկոսային կետով բարձր է տարեսկզբին սահմանված 16% մակարդակից։ Երկրորդ կիսամյակում ՌԴ ԿԲ հիմնական տոկոսադրույքի շարունակական աճը պայմանավորված է եղել առկա պահանջարկի ավելցուկի հետևանքով գնաճի տեմպերի շարունակական արագացմամբ։

**Գծապատկեր 2. Գնաճն ու դրամավարկային քաղաքականության արձագանքը գործընկեր երկրներում[[8]](#footnote-8)**

|  |
| --- |
| *Աղբյուրը՝ ԱՄՆ ԴՊՀ, ԵԿԲ, Չինաստանի ժողովրդական բանկ, ՌԴ ԿԲ* |

***Միջազգային գներ[[9]](#footnote-9)*:** 2024թ. համեմատաբար թույլ պահանջարկը և առաջարկի էական աճը հանգեցրել են նավթի գների անկման, մինչդեռ պղնձի գների աճ է գրանցվել՝ վերականգնվող էներգիայի պահանջարկի և առաջարկի կրճատման հետևանքով։

Նավթի միջազգային գինը 2024թ. կազմել է 81 դոլար մեկ բարելի դիմաց՝ նախորդ տարվա նկատմամբ նվազելով 2.3%-ով: Չնայած Մերձավոր Արևելքում աշխարհաքաղաքական լարվածությանը և Կարմիր ծովում բեռնափոխադրումների խափանումներին՝ տարվա ընթացքում նավթի գների աստիճանական նվազմանը նպաստել են Չինաստանի տնտեսական ակտիվության դանդաղումը և վառելիքի պահանջարկի անկումը, ԵԳ արդյունաբերական ոլորտի անկումը, ինչպես նաև ոչ ՕՊԵԿ անդամ երկրների կողմից առաջարկի աճը, որն էլ հակազդել էր ՕՊԵԿ+ երկրների կողմից նավթի արդյունահանման կրճատումներին։

Պղնձի միջազգային գինը 2024թ. նախորդ տարվա համեմատ աճել է 7.7%-ով՝ կազմելով 9,142 ԱՄՆ դոլլար մեկ տոննայի դիմաց։ Պղնձի միջազգային գնի զգալի աճը պայմանավորված է եղել խտանյութի առաջարկի կրճատմամբ՝ պայմանավորված կարևոր հանքավայրերի շահագործման դադարեցմամբ, ինչպես նաև կանաչ էներգիայի անցման և դրա հետևանքով էներգետիկ ոլորտում առկա պահանջարկով, հատկապես՝ Չինաստանի կողմից։

Պարենի միջազգային գինը[[10]](#footnote-10) 2024թ. նախորդ տարվա համեմատ նվազել է 2%-ով՝ պայմանավորված առաջարկի պայմանների բարելավման հետևանքով հացահատիկի և շաքարավազի գների կտրուկ նվազմամբ, որոնց որոշ չափով հակազդել է բուսական յուղերի, կաթնամթերքի և մսի գների աճը։

**Գծապատկեր 3. Նավթի, պղնձի և պարենի գների զարգացումներ**[[11]](#footnote-11)

|  |  |
| --- | --- |
|  |  |
| *Աղբյուրը՝ Համաշխարհային բանկ* | *Աղբյուրը՝ ՄԱԿ–ի պարենի և գյուղատնտեսության կազմակերպություն* |

* + 1. **ՀՀ մակրոտնտեսական զարգացումներ**
       1. **Համախառն առաջարկ և պահանջարկ**

***Համախառն առաջարկ:*** 2024թ. սկսվել է տնտեսական աճի բարձր տեմպով, որն աստիճանաբար դանդաղել է, սակայն մնացել է բարձր մակարդակում՝ իր վրա կրելով նաև հիմնային մետաղների արտադրության կտրուկ աճի և Լեռնային Ղարաբաղից բռնի տեղահանված անձանց` ՀՀ տնտեսությանն ինտեգրման և սպառման դրական ազդեցությունները: Արդյունքում 2024թ. գրանցվել է ՀՆԱ-ի 5.9% իրական աճ: Տնտեսական աճը պայմանավորված է եղել հիմնականում ծառայությունների աճով՝ (նպաստումը՝ 4.5 տոկոսային կետ): Տնտեսության մյուս ճյուղերը ևս աճել են՝ նպաստելով տնտեսական աճին (շինարարություն՝ 0.9, արդյունաբերություն՝ 0.5 և գյուղատնտեսություն՝ 0.1 տոկոսային կետեր):

|  |  |
| --- | --- |
| **Գծապատկեր 4. ՀՆԱ-ի իրական աճը (%) և նպաստումները (տ.կ.) նախորդ տարվա նկատմամբ**  *Աղբյուր. ՀՀ վիճակագրական կոմիտե, ՀՀ ՖՆ հաշվարկներ* | **Գծապատկեր 5. ՀՆԱ-ի կառուցվածքը (%)**  *Աղբյուր. ՀՀ վիճակագրական կոմիտե, ՀՀ ՖՆ հաշվարկներ* |

2024թ. նախորդ տարվա համեմատ գրանցվել է տնտեսական ակտիվության ցուցանիշի (այսուհետ՝ ՏԱՑ) 8% աճ (Գծապատկերներ 6-9)։ Տնտեսական ակտիվության աճը հիմնականում պայմանավորված է եղել ծառայությունների և առևտրի աճերով (նպաստումները` համապատասխանաբար 5.4 և 2.4 տոկոսային կետեր): Շինարարության, արդյունաբերության և գյուղատնտեսության աճերը ևս նպաստել են տնտեսական ակտիվությանը (համապատասխանաբար 1.1, 0.8 և 0.1 տոկոսային կետեր):

Տնտեսական զարգացումներին իր դրական նպաստումն է շարունակել ունենալ բնակարանային շինարարության ոլորտի բարձր աշխուժությունը, որին նպաստել է հիպոտեկային վարկերի տոկոսավճարների դիմաց եկամտային հարկի վերադարձի ծրագիրը և ծրագրի՝ Երևան քաղաքից աստիճանական դուրսբերման մասով կատարված օրենսդրական փոփոխությունները՝ ձևավորելով նորակառույց բնակարանների և բնակելի տների նկատմամբ բարձր պահանջարկ:

2023թ. սեպտեմբերի 19-ին Լեռնային Ղարաբաղի բնակչության դեմ Ադրբեջանի կողմից սանձազերծված ռազմական գործողությունների և դրան հաջորդած՝ ԼՂ բնակչության դեպի ՀՀ բռնի տեղահանման և ՀՀ տնտեսությանն աստիճանական ինտեգրման արդյունքում դրական ազդեցություններ են առաջացել ինչպես ամբողջական պահանջարկի, այնպես էլ ամբողջական առաջարկի վրա։

***Արդյունաբերություն***[[12]](#footnote-12)***։*** Արդյունաբերության՝ դեռևս 2023թ. նոյեմբերից սկիզբ առած բարձր աճի տեմպերն ապրիլից սկսել են կտրուկ դանդաղել և նոյեմբեր-դեկտեմբեր ամիսներին նույնիսկ զգալիորեն նվազել՝ հիմնականում պայմանավորված ոսկերչական արտադրատեսակների և հիմնային մետաղների արտադրության աճի տեմպերի դանդաղմամբ և նոյեմբեր-դեկտեմբեր ամիսներին նվազմամբ՝ պայմանավորված նախորդ տարվա բարձր բազայով: Այնուամենայնիվ, 2024թ. արդյունաբերության ճյուղում գրանցվել է 4.7% թողարկման աճ՝ պայմանավորված հիմնականում մշակող արդյունաբերության աճով (նպաստումը՝ 4.6 տոկոսային կետ): Արդյունաբերության աճին նպաստել է նաև էլեկտրաէներգիայի, գազի, գոլորշու և լավորակ օդի մատակարարում ենթաճյուղի աճը (նպաստումը` 1.5 տոկոսային կետ): Միաժամանակ, հանքագործական արդյունաբերություն և բացահանքերի շահագործում ենթաճյուղը նվազել է՝ հակազդելով արդյունաբերության ճյուղի աճին (նպաստումը՝ 1.4 տոկոսային կետ): Ենթաճյուղի նվազումը պայմանավորված է եղել մետաղական հանքաքարի արդյունահանման նվազմամբ:

Մշակող արդյունաբերության աճին հիմնականում նպաստել է արտաքին պահանջարկի աճը: Ենթաճյուղի աճը հիմնականում պայմանավորված է եղել հիմնային մետաղների, սննդամթերքի և ծխախոտային արտադրատեսակների (նպաստումները` համապատասխանաբար՝ 5.9, 1.9 և 1.1 տոկոսային կետեր) արտադրության աճով: Միաժամանակ այլ ոչ մետաղական հանքային արտադրատեսակների արտադրությունը նվազել է՝ զգալիորեն հակազդելով ենթաճյուղի աճին (նպաստումը՝ 2 տոկոսային կետ):

***Գյուղատնտեսություն։*** Գյուղատնտեսության, անտառային տնտեսության և ձկնորսության համախառն արտադրանքը 2024թ. աճել է 1.9%-ով: Ճյուղին հիմնականում նպաստել է անասնաբուծության աճը (նպաստումը` 1.1 տոկոսային կետ), որն էլ իր հերթին պայմանավորված է եղել սպանդի համար գյուղատնտեսական կենդանու և թռչնի աճով: Բուսաբուծությունը, ձկնորսությունը և անտառային տնտեսությունը ևս աճել են՝ դրականորեն նպաստելով ընդհանուր ճյուղի աճին (նպաստումները` համապատասխանաբար՝ 0.4, 0.2 և 0.1 տոկոսային կետեր): Բուսաբուծության աճն իր հերթին պայմանավորված է եղել բոստանի և բանջարեղենի աճով։

***Շինարարություն։*** Շինարարության ճյուղում գրանցված 14.5% աճը պայմանավորված է եղել բնակչության, կազմակերպությունների և պետական բյուջեի (հիմնականում՝ միջազգային վարկերով ֆինանսավորվող) միջոցներով իրականացված շինարարության ծավալների աճով (նպաստումները` համապատասխանաբար 5.9, 5.5 և 3.8 տոկոսային կետեր): Կազմակերպությունների և բնակչության միջոցներով ֆինանսավորվող շինարարության աճերը վկայում են ներքին միջոցներով իրականացվող մասնավոր ներդրումների աճի մասին (պայմանավորված հիմնականում բնակարանային շինարարության ծավալների աճով, որին նպաստել է հիպոտեկային վարկերի տոկոսավճարների դիմաց եկամտային հարկի վերադարձման ծրագիրը)։

Ըստ տնտեսական գործունեության տեսակների՝ շինարարության աճին հիմնականում նպաստել են անշարժ գույքի հետ կապված գործունեության (հիմնականում՝ բնակարանաշինության), էլեկտրականության, գազի, գոլորշու և լավորակ օդի մատակարարման, կրթության, ինչպես նաև առևտրի ոլորտներում իրականացվածշինարարության ծավալների աճերը:

***Ծառայություններ և առևտուր։*** Ծառայություններն աճել են 10.6%-ով՝ հիմնականում պայմանավորված ֆինանսական և ապահովագրական գործունեության աճով (նպաստումը` 6 տոկոսային կետ), որն իր հերթին պայմանավորված է եղել բանկերի գործունեության աճով։ Ճյուղի աճին զգալի նպաստում են ունեցել նաև տեղեկատվություն և կապ, ինչպես նաև մշակույթ, զվարճություններ և հանգիստ ենթաճյուղերի աճերը (նպաստումները` համապատասխանաբար 2.4 և 1.1 տոկոսային կետեր): Տեղեկատվություն և կապ ենթաճյուղի աճն իր հերթին պայմանավորված է եղել հիմնականում տեղեկատվական տեխնոլոգիաների ոլորտի աճով, իսկ մշակույթ, զվարճություններ և հանգիստ ենթաճյուղի աճը՝ վիճակախաղերի, տեսախաղային տերմինալների, վիրտուալ մոլեխաղերի և բուքմեքերական գործունեության կազմակերպման աճով: Տրանսպորտի ենթաճյուղը նվազել է՝ հակազդելով ծառայությունների ճյուղի աճին (նպաստումը` 1.6 տոկոսային կետ): Տրանսպորտ ենթաճյուղի նվազումն իր հերթին պայմանավորված է եղել հիմնականում օդային և ցամաքային տրանսպորտով մատուցված ծառայությունների նվազմամբ:

Առևտրի 17% աճը հիմնականում պայմանավորված է եղել մեծածախ առևտրի աճով (նպաստումը՝ 14.6 տոկոսային կետ)։ Մեծածախ առևտրի բարձր աճը պայմանավորված է տնտեսության մյուս հատվածներում առկա բարձր պահանջարկով, ինչպես նաև մեծածախ առևտրում վերաարտահանման մարժայի մեծ դերով: Առևտրի և ծառայությունների աճն ուղեկցվել է ներքին պահանջարկի (մասնավորապես՝ մասնավոր սպառման) աճով:

Հաշվետու տարում ուղևորափոխադրումների ծավալն աճել է, իսկ բեռնափոխադրումների ծավալը՝ նվազել: Ուղևորափոխադրումների 17.3% աճը հիմնականում պայմանավորված է եղել ավտոմոբիլային ուղևորափոխադրումների աճով (նպաստումը՝ 15.6 տոկոսային կետ): Ուղևորափոխադրումների աճին նպաստել է նաև էլեկտրատրանսպորտով փոխադրումների աճը (նպաստումը՝ 1.7 տոկոսային կետ): Բեռնափոխադրումների ծավալի 7.7% նվազումը հիմնականում պայմանավորված է եղել ներհանրապետական ավտոմոբիլային և երկաթուղային բեռնափոխադրումների նվազմամբ (նպաստումները՝ համապատասխանաբար՝ 6.5 և 3.2 տոկոսային կետեր)՝ հիմնականում պայմանավորված 2024թ. առաջին կեսին Սոթքի հանքավայրի չաշխատելու հանգամանքով:

|  |  |
| --- | --- |
| **Գծապատկեր 6. ՏԱՑ և տնտեսության ճյուղերի իրական աճերը նախորդ տարվա նույն ժամանակահատվածի նկատմամբ (%)** | **Գծապատկեր 7.** **ՏԱՑ և տնտեսության ճյուղերի իրական աճերը նախորդ տարվա** **նույն ամսվա նկատմամբ (%)** |
| *Աղբյուր. ՀՀ վիճակագրական կոմիտե* | *Աղբյուր. ՀՀ վիճակագրական կոմիտե* |
| **Գծապատկեր 8. Տնտեսության ճյուղերի նպաստումները ՏԱՑ-ին (տ.կ.)[[13]](#footnote-13)**  *Աղբյուր. ՀՀ վիճակագրական կոմիտե, ՀՀ ՖՆ հաշվարկներ* | **Գծապատկեր 9. Տնտեսության ճյուղերի նպաստումները ՏԱՑ-ին նախորդ տարվա նույն ամսվա նկատմամբ (տ.կ.)**  *Աղբյուր. ՀՀ վիճակագրական կոմիտե, ՀՀ ՖՆ հաշվարկներ* |

***Համախառն պահանջարկ:*** 2024թ. տնտեսական աճն ուղեկցվել է ինչպես ներքին, այնպես էլ արտաքին պահանջարկի աճով:

|  |  |
| --- | --- |
| **Գծապատկեր 10. ՀՆԱ-ի իրական աճը (%) և նպաստումները (տ.կ.) նախորդ տարվա նկատմամբ**  *Աղբյուր. ՀՀ վիճակագրական կոմիտե, ՀՀ ՖՆ հաշվարկներ* | **Գծապատկեր 11. ՀՆԱ-ի կառուցվածքը (%)**  *Աղբյուր. ՀՀ վիճակագրական կոմիտե, ՀՀ ՖՆ հաշվարկներ* |

***Սպառում։*** 2024թ. սպառումն իրական արտահայտությամբ աճել է 1.6%-ով՝ պայմանավորված մասնավոր սպառման աճով: Մասնավոր սպառման աճին նպաստել են բնակչության տնօրինվող եկամտի և սպառողական վարկավորման աճերը: Սպառման աճին դրական նպաստում է ունեցել նաև Լեռնային Ղարաբաղից ՀՀ բռնի տեղահանված բնակչության սպառումը:

***Ներդրումներ։*** Հաշվետու տարում կապիտալ ներդրումները նախորդ տարվա նկատմամբ իրական արտահայտությամբ աճել են 11.1%-ով՝ հիմնականում պայմանավորված մասնավոր ներդրումների աճով: Մասնավոր ներդրումների աճի վրա դրական ազդեցություն է ունեցել հիպոտեկային և շինարարության վարկերի ծավալների աճը:

Ներդրումների աճը հիմնականում պայմանավորված է եղել անշարժ գույքի հետ կապված գործունեության, էլեկտրականության, գազի, գոլորշու և լավորակ օդի մատակարարման, կրթության, ինչպես նաև առևտրի ոլորտներում կատարված ներդրումների աճերով։[[14]](#footnote-14)

***Զուտ արտահանում։*** Ապրանքների և ծառայությունների արտահանման իրական ծավալներն աճել են 35.6%-ով` պայմանավորված արտաքին պահանջարկի, մասնավորապես՝ վերաարտահանման (հատկապես՝ դեպի ԱՄԷ) բարձր ծավալներով: Հաշվետու տարում ապրանքների և ծառայությունների ներմուծման ծավալները նախորդ տարվա համեմատ աճել են 31.4%-ով` պայմանավորված տնտեսական ակտիվությամբ և վերաարտահանման նպատակով իրականացված ներմուծմամբ:Արդյունքում զուտ արտահանումը նախորդ տարվա համեմատ բարելավվել է՝ պայմանավորված հիմնականում ներմուծման նկատմամբ արտահանման առաջանցիկ աճով:

* + - 1. **Աշխատանքի շուկա**

2024թ. գործազրկությունն աճել է, իսկ զբաղվածությունը՝ նվազել: Միաժամանակ գրանցվել է վարձու աշխատողների և աշխատավարձերի աճ։ 2024թ. գործազրկության մակարդակը նախորդ տարվա նկատմամբ աճել է 1.5 տոկոսային կետով՝ կազմելով 13.9%։ Գործազուրկների թիվը նույն ժամանակահատվածում աճել է 12.7%-ով՝ կազմելով 187.9 հազար մարդ, իսկ զբաղվածների թիվը նվազել է 0.5%-ով՝ կազմելով 1,168 հազար մարդ։ Միաժամանակ աշխատուժի առաջարկը (տնտեսապես ակտիվ բնակչություն) աճել է 1.1%-ով և կազմել` 1,356 հազար մարդ։ Գործազուրկների թվի աճն իր հերթին պայմանավորված է եղել ինչպես զբաղվածության նվազմամբ, այնպես էլ աշխատուժի առաջարկի ավելացմամբ: Գործազուրկների թվի աճին իր նպաստումն է ունեցել նաև ԼՂ-ից դեպի ՀՀ բռնի տեղահանված աշխատունակ բնակչության՝ ՀՀ աշխատաշուկայում դեռևս ոչ ամբողջական ներգրավվածությունը: Զբաղվածության նվազումը պայմանավորված է եղել ոչ վարձու աշխատողների նվազմամբ:

|  |  |
| --- | --- |
| **Գծապատկեր 12**. **Գործազրկության մակարդակ, գործազուրկներ և զբաղվածներ**  *Աղբյուր. ՀՀ վիճակագրական կոմիտե* | **Գծապատկեր 13. Միջին ամսական անվանական աշխատավարձի աճը նախորդ տարվա նկատմամբ, %**  *Աղբյուր. ՀՀ վիճակագրական կոմիտե* |

Վարձու աշխատողների թիվը 2024թ. աճել է 5.2%-ով` կազմելով 760,555 մարդ: Վարձու աշխատողների թվի աճը հիմնականում պայմանավորված է եղել առևտրի, շինարարության և կրթության ոլորտներում աշխատողների թվի աճով։ Վարձու աշխատողների թվի աճին հիմնականում նպաստել են տնտեսության դրական զարգացումները, ԼՂ բնակչության որոշ մասի՝ ՀՀ աշխատանքի շուկայում ընդգրկումը, ինչպես նաև սեզոնային աշխատողների (հիմնականում շինարարության ոլորտում)՝ արտերկրում գործունեության իրականացման փոխարեն ՀՀ-ում գործունեություն իրականացնելու նախընտրությունը:

|  |  |
| --- | --- |
| **Գծապատկեր 14. Գործազրկության մակարդակ, գործազուրկներ և զբաղվածներ**  *Աղբյուր. ՀՀ վիճակագրական կոմիտե* | **Գծապատկեր 15. Միջին ամսական անվանական աշխատավարձի աճը նախորդ տարվա նույն ժամանակահատվածի նկատմամբ, %**  *Աղբյուր. ՀՀ վիճակագրական կոմիտե* |
|  |  |

2024թ. միջին ամսական անվանական աշխատավարձը նախորդ տարվա նկատմամբ աճել է 6.4%-ով` կազմելով 287,172 դրամ: Աշխատավարձի աճին հիմնականում նպաստել են մեծածախ և մանրածախ առևտրի, կրթության, մշակող արդյունաբերության, շինարարության, ինչպես նաև ֆինանսական և ապահովագրական գործունեության ոլորտների աշխատավարձերի աճը։ Միջին ամսական անվանական աշխատավարձը պետական հատվածում աճել է 7.9%-ով` կազմելով 224,804 դրամ, իսկ ոչ պետականում` 5.7%-ով և կազմել 311,848 դրամ: Իրական աշխատավարձը 0.3% գնաճի պայմաններում աճել է 6.1%-ով:

* + - 1. **Գնաճ և դրամավարկային քաղաքականություն**

2024թ. ՀՀ սպառողական շուկայում առկա գնանկումային միտումները շարունակաբար մեղմվել են և փոխարինվել թույլ՝ ԿԲ թիրախային միջակայքից ներքև գնաճային միտումներով` ձևավորելով տարեկան միջին գնաճի 0.3% ցուցանիշ։ Տարվա ընթացքում ՀՀ ԿԲ-ը զգալիորեն մեղմել է դրամավարկային պայմանները և քաղաքականության տոկոսադրույքը նվազեցրել 2․25 տոկոսային կետով` դեկտեմբերին սահմանելով այն 7%-ի մակարդակում: Արտաքին հատվածից փոխանցվող գնանկումային ազդեցությունները, գնաճային սպասումների դեպի ներքև աստիճանական ճշգրտումը, դոլարի նկատմամբ դրամի արժևորման հետաձգված ազդեցությունները, ռուբլու նկատմամբ դրամի արժևորումը պայմանավորել են տարվա ընթացքում գնանկումային ճնշումները, որոնց՝ որոշակի թուլացման պայմաններում գնաճը սկսել է վերականգնվել և խթանող դրամավարկային քաղաքականության պայմաններում մոտենալ ԿԲ նպատակային միջակայքի ստորին շեմին։ 12 ամսյա գնաճը դեկտեմբերին կազմել է 1.5%, իսկ բնականոն գնաճը՝ 0.9%։

**Գծապատկեր 16.** **Գնաճի տեմպերը և ԿԲ տոկոսադրույքը ըստ ամիսների, 2020-2024թթ․, %**

*Աղբյուրը՝ ՀՀ ԿԲ*

Միջին գնաճին առավելապես նպաստել է «Ծառայություններ» ապրանքախմբում արձանագրված 3% գների աճը (նպաստումը գնաճին` 1․0 տոկոսային կետ), ինչը հիմնականում պայմանավորված է եղել հանգստի կազմակերպման համալիր ծառայությունների, տրանսպորտի ծառայությունների (մասնավորապես օդային մարդատար տրանսպորտի ծառայությունների) և միջնակարգ կրթության ծառայությունների սակագների աճերով։ «Սննդամթերք և ոչ ալկոհոլային խմիչքներ» ապրանքախմբում արձանագրվել է 2% միջին գնանկման ցուցանիշ (նպաստումը գնաճին՝ -0.8 տոկոսային կետ)` հիմնականում պայմանավորված առաջին անհրաժեշտության պարենային ապրանքների (յուղեր և ճարպեր, ձուկ և ծովամթերք, հացաբուլկեղեն և ձավարեղեն, բանջարեղեն) գնանկմամբ: «Ալկոհոլային խմիչքներ, ծխախոտային արտադրատեսակներ» խմբում արձանագրվել է 5․4% գնաճ (նպաստումը գնաճին` 0.2 տոկոսային կետ), իսկ «Ոչ պարենային ապրանքներ» խմբում արձանագրվել է 0․8% գնանկում (նպաստումը գնաճին` -0․2 տոկոսային կետ):

**Գծապատկեր 17.** **Գնաճի նպաստումները խոշոր ապրանքախմբերով, 2020-2024թթ., տոկոսային կետ**

*Աղբյուրը՝ ՀՀ ՎԿ և ՀՀ ՖՆ հաշվարկներ*

2024թ. ԿԲ-ը նվազեցրել է քաղաքականության տոկոսադրույքը 2.25 տոկոսային կետով, դեկտեմբերի 10-ին իջեցնելով տոկոսադրույքը 0.25 տոկոսային կետով՝ սահմանելով այն 7%։ Դրամավարկային պայմանների աստիճանական թուլացումը և քաղաքականության հետագա մեղմացման սպասումները հանգեցրել են պետական պարտատոմսերի տոկոսադրույքների նվազմանը: Միաժամանակ, ավանդների տոկոսադրույքները շարունակում են պահպանվել իրենց միջին մակարդակներում, իսկ վարկերի տոկոսադրույքները որոշակի աճել են` պայմանավորված իրավաբանական անձանց տրամադրվող վարկերի տոկոսադրույքների աճով։ հիպոտեկային և սպառողական վարկերի տոկոսադրույքները 2024թ. ընթացքում կայունացել են։

**Գծապատկեր 18**. **ՀՀ դրամով տոկոսադրույքների միտումները ՀՀ ֆինանսական շուկաներում, 2020-2024թթ.,%**

*Աղբյուրը՝ ՀՀ ԿԲ*

* + - 1. **Արտաքին հատված**

***Ընթացիկ հաշիվ:*** 2024թ. ընթացիկ հաշվի պակասուրդը նախորդ տարվա համեմատ վատթարացել է՝ կազմելով ՀՆԱ-ի 3.9%-ը: Ընթացիկ հաշվի վատթարացումը հիմնականում պայմանավորված է եղել ծառայությունների հաշվեկշռի վատթարացմամբ, ինչպես նաև սկզբնական եկամուտների նվազմամբ: Դոլարային արտահայտությամբ ապրանքների և ծառայությունների բացասական հաշվեկշիռը կազմել է ՀՆԱ-ի 1.8%-ը` նախորդ տարվա համեմատ վատթարանալով 1 տոկոսային կետով, ինչը հիմնականում պայմանավորված է ծառայությունների հաշվեկշռի՝ ՀՆԱ-ում 2.5 տոկոսային կետ վատթարացմամբ: Տնտեսություն ներհոսող դրամական զուտ փոխանցումները 2024թ. նվազել են շուրջ 22%-ով` պայմանավորված ինչպես ներհոսքի նվազմամբ (հատկապես` ՌԴ‑ից), այնպես էլ դեպի այլ երկրներ արտահոսքի ավելացմամբ: Նշված զարգացումների արդյունքում 2024թ. նախորդ տարվա համեմատ ՀՆԱ‑ում ընթացիկ հաշվի պակասուրդը վատթարացել է 1.6 տոկոսային կետով:

***Արտաքին առևտուր (դոլարային արտահայտությամբ)[[15]](#footnote-15):*** 2024թ. գրանցվել է արտաքին ապրանքաշրջանառության երկնիշ աճ՝ հիմնականում պայմանավորված վերաարտահանման բարձր ծավալներով։ Արտաքին ապրանքաշրջանառությունը 2024թ. կազմել է 30,159 մլն ԱՄՆ դոլար` նախորդ տարվա նկատմամբ աճելով 41.5%-ով։ Հաշվետու տարում արձանագրվել են դոլարային արտահայտությամբ արտահանման և ներմուծման երկնիշ աճեր. արտահանումն աճել է 53.1%-ով` կազմելով 13,092 մլն ԱՄՆ դոլար, իսկ ներմուծումը` 33.8%-ով՝ կազմելով 17,066 մլն ԱՄՆ դոլար: 2024թ. ապրանքների գծով արտաքին առևտրի բացասական մնացորդը նախորդ տարվա նկատմամբ բարելավվել է (5.5%-ով) և կազմել -3,975 մլն ԱՄՆ դոլար:

|  |  |  |  |
| --- | --- | --- | --- |
| |  |  | | --- | --- | | **Գծապատկեր 19. Ընթացիկ հաշվի և դրա բաղադրատարրերի դինամիկան, % ՀՆԱ-ում**  *Աղբյուրը՝ ՀՀ ՎԿ, ՀՀ ՖՆ հաշվարկներ*  **Գծապատկեր 21. Ծառայությունների արտահանում, ներմուծում և հաշվեկշիռ դինամիկան, մլն ԱՄՆ դոլար**  *Աղբյուրը՝ ՀՀ ՎԿ, ՀՀ ՖՆ հաշվարկներ* | **Գծապատկեր 20. Ապրանքների արտահանման, ներմուծման և առևտրային հաշվի դինամիկան, մլն ԱՄՆ դոլար** *Աղբյուրը՝ ՀՀ ՎԿ, ՀՀ ՖՆ հաշվարկներ*  **Գծապատկեր 22. Զուտ դրամական փոխանցումների դինամիկան, մլն ԱՄՆ դոլար**  *Աղբյուրը՝ ՀՀ ՎԿ, ՀՀ ՖՆ հաշվարկներ* | |  |

***Արտահանում:*** 2024թ. ապրանքների արտահանումն աճել է 53.1%-ով՝ պայմանավորված հիմնականում վերաարտահանման (հատկապես՝ դեպի ԱՄԷ) բարձր ծավալներով։ Սակայն մայիս ամսից սկսած արտահանման աճի տեմպերը կտրուկ դանդաղել են՝ հիմնականում պայմանավորված ոսկու վերաարտահանման ծավալների կտրուկ կրճատմամբ: Իսկ նոյեմբեր-դեկտեմբեր ամիսներին արձանագրվել է ապրանքների արտահանման կտրուկ անկում (տե՛ս Գծապատկեր 23), որը պայմանավորված էր ոսկու վերաարտահանման ծավալների նվազման և նախորդ տարվա բարձր աճի բազայով:

Արտահանման 53.1% երկնիշ աճին 46 տոկոսային կետով դրական նպաստում է ունեցել արտահանման իրական ծավալների աճը: Արտահանման աճին ամենամեծ դրական նպաստումն է ունեցել «Թանկարժեք և կիսաթանկարժեք քարեր, թանկարժեք մետաղներ և դրանցից իրեր» (56.4 տոկոսային կետ) ապրանքախումբը (հիմնականում՝ «Ոսկի անմշակ կամ կիսամշակ, փոշի», «Ոսկերչական իրեր», «Պլատին անմշակ կամ կիսամշակ, փոշի» և «Արծաթ անմշակ կամ կիսամշակ, փոշի» ապրանքախմբերը)՝ պայմանավորված վերաարտահանման գործոնով: Արտահանման աճին դրական նպաստում են ունեցել նաև «Հանքահումքային արտադրանք» (1.6 տոկոսային կետով), «Պատրաստի սննդի արտադրանք» (0.7 տոկոսային կետով) և «Բուսական ծագման արտադրանք» (0.6 տոկոսային կետով) ապրանքախմբերը:

Ամենամեծ բացասական նպաստումն են ունեցել են՝ «Տրանսպորտային միջոցներն» (5.2 տոկոսային կետով), «Ոչ թանկարժեք մետաղներ և իրեր դրանցից» (1.1 տոկոսային կետ), «Մեքենաներ և սարքավորումներ» (0․5 տոկոսային կետ) ապրանքախմբերը:

**Գծապատկեր 23. Ապրանքների արտահանման ամսական միտումները 2024թ, %**

*Աղբյուրը՝ ՀՀ ՎԿ և ՀՀ ՖՆ հաշվարկներ*

***Ներմուծում:*** 2024թ. արձանագրվել է ներմուծման երկնիշ աճ (33.8%)՝ հիմնականում պայմանավորված վերաարտահանման նպատակով իրականացված ներմուծմամբ: 2024թ. մայիս ամսից արձանագրվել է ներմուծման աճի տեմպերի կտրուկ դանդաղում՝ պայմանավորված վերը նշված վերաարտահանման գործոններով: Սակայն հատկանշական է այն հանգամանքը, որ ինչպես արտահանման, այնպես էլ ներմուծման դեպքում նոյեմբեր ամսից նկատվել է ներմուծման կտրուկ անկում (ոսկու վերաարտահանման ծավալների նվազման և նախորդ տարվա բարձր աճի բազայով (տե՛ս Գծապատկեր 24): 2024թ. դոլարային արտահայտությամբ ապրանքների ներմուծման ծավալն աճել է 33.8%-ով՝ կազմելով 17,067 մլն դոլար: Ընդ որում՝ գրանցվել է իրական ծավալների շուրջ 31.3% աճ, իսկ ներմուծվող ապրանքների գները գրեթե մնացել են նախորդ տարվա նույն մակարդակում:

**Գծապատկեր 24. Ապրանքների ներմուծման ամսական միտումները 2024թ, %**

*Աղբյուրը՝ ՀՀ ՎԿ և ՀՀ ՖՆ հաշվարկներ*

2024թ. ներմուծման դոլարային արտահայտությամբ ծավալների աճին ամենամեծ նպաստումն են ունեցել «Թանկարժեք և կիսաթանկարժեք քարեր, թանկարժեք մետաղներ և դրանցից իրեր» (36.4 տոկոսային կետ՝ վերաարտահանմամբ պայմանավորված), «Մեքենաներ և սարքավորումներ» (1.4 տոկոսային կետով), «Պատրաստի սննդի արտադրանք» (0.8 տոկոսային կետով) ապրանքախմբերը[[16]](#footnote-16)։

Էական բացասական նպաստում է ունեցել «Վերգետնյա, օդային և ջրային տրանսպորտի միջոցներ» ապրանքախումբը, որը ներմուծման աճին հակազդել է 6.8 տոկոսային կետով։

Ըստ ապրանքների լայն տնտեսական դասակարգման՝ ներմուծման աճին նպաստել են «Միջանկյալ սպառման ապրանքները» (37.8 տոկոսային կետ, այդ թվում՝ արդյունաբերական մատակարարումները՝ 37.5 տոկոսային կետ), «Վերջնական սպառման ապրանքները» (1.7 տոկոսային կետ) և «Կապիտալ ապրանքները» (0.6 տոկոսային կետ), իսկ «Մարդատար ավտոմեքենաները» (6.3 տոկոսային կետ) հակազդել են13:

***Արտաքին առևտուրն ըստ գործընկեր երկրների:***2024թ. առևտրաշրջանառության աշխարհագրական կառուցվածքը նախորդ տարվա նկատմամբ որոշակի փոփոխվել է։ Արտաքին առևտրի կառուցվածքում այլ երկրների և ԵԱՏՄ-ի դերը բարձրացել է, իսկ ԵՄ-ի երկրների դերը՝ նվազել։ ՀՀ արտաքին առևտրաշրջանառության 42.7%-ը բաժին է ընկել ԱՊՀ (որից 42.2 տոկոսային կետը` ԵԱՏՄ), 7.7%-ը` ԵՄ և 49.6%-ը` այլ երկրներին (որից 17.7 տոկոսային կետը` ԱՄԷ): ՀՀ արտաքին առևտրաշրջանառության մեջ նախորդ տարվա համեմատ այլ երկրների կշիռն ավելացել է 1.4 տոկոսային կետով (որին մեծ նպաստում է ունեցել դեպի ԱՄԷ արտահանումը) և ԱՊՀ երկրների կշիռը՝ 3.3 տոկոսային կետով, ԵԱՏՄ-ն՝ 3.5 տոկոսային կետով (ՌԴ՝ 3.9), իսկ ԵՄ կշիռը նվազել է 4.7 տոկոսային կետով։

ՀՀ խոշոր առևտրային գործընկեր ՌԴ-ի հետ առևտրաշրջանառության ծավալները հաշվետու տարում ավելացել են 56.5%-ով, որին նպաստել է ՌԴ-ից ներմուծման 2.1 անգամ աճը, իսկ ՌԴ ապրանքների արտահանումը ունեցել է բացասական նպաստում: 2024թ. ՀՀ խոշոր առևտրային գործընկերների շրջանակում ընդգրկված Արաբական Միացյալ Էմիրությունների հետ առևտրաշրջանառության ծավալն աճել է 2.3 անգամ (կշիռը՝ 17.7%), որին մեծ նպաստում է ունեցել արտահանման 2.4 անգամ աճը (հիմնականում արտահանվել են անմշակ ոսկի և ոսկերչական իրեր): 2024թ. ՀՀ խոշոր առևտրային գործընկերներ են նաև Չինաստանը (9.4%), Իրանը (2.4%), ԱՄՆ-ն (1.4%), Գերմանիան (1.6%) և այլն:

***Ծառայություններ:*** 2024թ. ծառայությունների հաշվեկշիռը վատթարացել է: 2024թ. ծառայությունների արտահանումը նվազել է 0.1%-ով, իսկ ներմուծումն աճել է 14.2%-ով: Ծառայությունների արտահանման նվազմանը հիմնականում նպաստել է զբոսաշրջության նվազումը (10 տոկոսային կետ): Իսկ ներմուծման աճին ամենամեծ նպաստումն են ունեցել տրանսպորտի (5.3 տոկոսային կետ) և զբոսաշրջության (2 տոկոսային կետ) ծառայությունների աճերը:

2024թ. ՀՀ այցելած զբոսաշրջիկների թիվը կազմել է շուրջ 2,208 հազար մարդ՝ նախորդ տարվա համեմատ նվազելով շուրջ 5%-ով (շուրջ 108 հազար մարդով), որը հիմնականում պայմանավորվել է ՀՀ այցելած ՌԴ զբոսաշրջիկների թվաքանակի նվազմամբ (շուրջ 199 հազար մարդով): Իսկ ՀՀ-ից մեկնած զբոսաշրջիկների թվաքանակը կազմել է շուրջ 1,679 հազար՝ աճելով 8.3%-ով (շուրջ 129 հազար մարդով): Ինչպես նախորդ տարի, 2024թ. նույնպես ՀՀ այցելած զբոսաշրջիկների թվաքանակը բարձր է 2019թ. նախահամավարակային ժամանակաշրջանի մակարդակից, սակայն այն տեղի է ունեցել միայն ՌԴ-ից զբոսաշրջիկների աճի հաշվին (տե՛ս Գծապատկեր 25):

Ծառայությունների արտահանման նվազմանը 10.7 տոկոսային կետով հակազդել է ֆինանսական ծառայությունների, տրանսպորտի և հեռահաղորդակցության, համակարգչային և տեղեկատվական ծառայությունների արտահանման աճը:

**Գծապատկեր 25. ՀՀ այցելած զբոսաշրջիկների դինամիկան 2019-2024թթ., հազար մարդ**

*Աղբյուրը՝ ՀՀ ՎԿ*

***Դրամական փոխանցումներ:*** 2024թ. շարունակվել է դեպի ՀՀ անձնական դրամական փոխանցումների զուտ ներհոսքի նվազումը՝ պայմանավորված հիմնականում ՌԴ-ից դրամական փոխանցումների ներհոսքի նվազման և ընդհանուր արտահոսքի աճով։ 2024թ. դրամական փոխանցումների զուտ ներհոսքը կազմել է շուրջ 573.5 մլն դոլար՝ նախորդ տարվա նկատմամբ նվազելով 34.8%-ով:

* + - 1. **Արժութային շուկա և փոխարժեքներ**

***Ֆիզիկական անձանց փոխանցումներ։*** Դեպի ՀՀ ֆիզիկական անձանց զուտ փոխանցումները 2024թ. շարունակել են մնալ բարձր մակարդակում, սակայն 2023թ. համեմատ նվազել են։ ՀՀ բանկերի միջոցով ֆիզիկական անձանց անունով արտերկրներից մուտք եղած և ՀՀ‑ից արտերկիր կատարված առևտրային և ոչ առևտրային նպատակով զուտ փոխանցումները 2024թ. կազմել են 1.5 մլրդ դոլար՝ 2023թ. 1.7 մլրդ դոլարի համեմատ նվազելով 8․8%-ով: Ընդ որում, ՌԴ-ից զուտ փոխանցումները 2024թ. կազմել են 3.1 մլրդ դոլար՝ նախորդ տարվա 3.3 մլրդ դրամի համեմատ նվազելով շուրջ 5.2%-ով։ 2022թ. երկրորդ եռամսյակից սկիզբ առած այլ երկրներ արտահոսքի ցուցանիշը գերազանցել է ներհոսքինը՝ հանգեցնելով դեպի այլ երկրներ փոխանցումների բացասական զուտ ներհոսքի: Արդյունքում, 2024թ. տարեսկզբին ավելացած արտարժույթի ծավալները նվազել են՝ մնալով բարձր մակարդակում։

**Գծապատկեր 26. ՀՀ բանկերի միջոցով ֆիզիկական անձանց անունով արտերկրներից մուտք եղած և ՀՀ-ից ֆիզիկական անձանց կողմից արտերկիր կատարված զուտ փոխանցումներ, մլն ԱՄՆ դոլար**

*Աղբյուրը՝ ՀՀ ԿԲ, ՀՀ ՖՆ հաշվարկներ*

***Արժութային շուկա։*** ՀՀ արժութային շուկայի շրջանառության ծավալները 2023թ. ծավալների համեմատ 2024թ. ավելացել են, թեև զուտ առքը կրճատվել է: Հաշվետու տարում արտարժույթի ներբանկային առքի և վաճառքի ծավալները հիմնականում մոտ են եղել և հասել են գագաթնակետին 2024թ. հունիսին՝ պայմանավորված ռուբլու առքով և դոլարի վաճառքով, այնուհետև ծավալները սկսել են կրճատվել։

ՀՀ կենտրոնական բանկն արժութային շուկայում իրականացրել է միջամտություններ շուրջ 706 մլն ԱՄՆ դոլարի չափով (զուտ առք)՝ ավելորդ տատանողականությունը չեզոքացնելու նպատակով։

|  |  |
| --- | --- |
| **Գծապատկեր 27. ՀՀ արժութային (ներբանկային) շուկայի շրջանառության տվյալներն ըստ դրամային համարժեքների, մլրդ դրամ** | **Գծապատկեր 28. Փոխարժեք և ՀՀ ԿԲ արձագանք** |
|  |  |
| *Աղբյուրը՝ ՀՀ ԿԲ, ՀՀ ՖՆ հաշվարկներ* | *Աղբյուրը՝ ՀՀ ԿԲ, ՀՀ ՖՆ հաշվարկներ* |

***Երկկողմանի փոխարժեքներ։*** Հաշվետու տարում ՀՀ դրամը ԱՄՆ դոլարի և եվրոյի նկատմամբ միջինում չնչին արժեզրկվել է, իսկ ՌԴ ռուբլու նկատմամբ շարունակել է արժևորվել` պայմանավորված արտարժույթի ներհոսքի դանդաղմամբ: ԱՄՆ դոլարի և եվրոյի նկատմամբ 2024թ․ արժեզրկվել է 0․1%‑ով։

Հաշվետու տարում ԱՄՆ դոլարի նկատմամբ ՀՀ դրամի ձևավորված միջին փոխարժեքը կազմել է 392.7 դրամ մեկ ԱՄՆ դոլարի դիմաց, և արժեզրկման առավելագույն արժեքը գրանցվել է 405.6 դրամ 2025թ․ հունվարի 16-ին։ Դեկտեմբեր ամսին նախորդ տարվա դեկտեմբերի համեմատ ՀՀ դրամը ԱՄՆ դոլարի նկատմամբ արժևորվել է 2%-ով:

Եվրոյի նկատմամբ ձևավորված միջին փոխարժեքը կազմել է 424.9 դրամ մեկ եվրոյի դիմաց, իսկ դեկտեմբեր ամսին նախորդ տարվա դեկտեմբերի համեմատ ՀՀ դրամը եվրոյի նկատմամբ արժևորվել է 6․3%-ով։

ՀՀ դրամի միջին փոխարժեքը ՌԴ ռուբլու նկատմամբ 2024թ. նախորդ տարվա համեմատությամբ արժևորվել է 9.6%-ով՝ միջազգային շուկայում ռուսական ռուբլու դիրքի թուլացմամբ պայմանավորված, իսկ դեկտեմբեր ամսին նախորդ տարվա դեկտեմբերի համեմատ արժևորվել է 15.3%-ով:

|  |  |
| --- | --- |
| **Գծապատկեր 29. ՀՀ դրամի անվանական փոխարժեքի ամսական դինամիկան հիմնական արժույթների նկատմամբ (բարձրացումը՝ դրամի արժեզրկում), ՀՀ դրամ** | **Գծապատկեր 30. ՀՀ իրական և անվանական արդյունավետ փոխարժեքների դինամիկան, 2020=100 (աճ՝ արժևորում),%** |
|  |  |
| *Աղբյուրը՝ ՀՀ ԿԲ* | *Աղբյուրը՝ ՀՀ ԿԲ, ՀՀ ՖՆ հաշվարկներ* |

***Արդյունավետ փոխարժեքներ:*** ՀՀ արտաքին առևտրի տեսանկյունից առավել կարևոր արժույթներից բաղկացած զամբյուղի նկատմամբ ՀՀ ազգային արժույթն անվանական արտահայտությամբ 2024թ. արժևորվել է 10․2%-ով, իսկ իրական արտահայտությամբ՝ 5․4%‑ով։

* + - 1. **Ֆինանսական շուկաներ[[17]](#footnote-17)**

***Վարկեր և ավանդներ:*** Բանկային համակարգի ֆինանսական միջնորդությունը 2024թ. բնութագրվում է նախորդ տարվա համեմատությամբ վարկավորման՝ ավանդների նկատմամբ առաջանցիկ աճի միտումներով։ Արդյունքում բանկային համակարգի իրացվելիության դիրքը որոշակիորեն ճշգրտվել է։ Ավանդների և վարկերի ծավալների դրական տարբերությունը շարունակում է նվազել՝ դեկտեմբերին հասնելով 67.6 մլրդ դրամի (2023թ․ դեկտեմբերին կազմել էր 527 մլրդ դրամ, 2022թ. վերջին՝ 913 մլրդ դրամ): Վարկերի աճի արագացմանը զուգահեռ՝ աճը դարձել է առավել ընդգրկուն՝ ընդգրկելով տնտեսության գրեթե բոլոր ոլորտները։

2024թ. վարկերի ծավալների աճի տեմպը զգալիորեն արագացել է՝ պայմանավորված բանկային համակարգում առկա բարձր իրացվելիությամբ և վարկերի նկատմամբ պահանջարկով։ 2024թ. դեկտեմբերին առևտրային բանկերի կողմից ռեզիդենտներին տրամադրված վարկերի ծավալների աճը նախորդ տարվա նույն ամսվա նկատմամբ կազմել է 27.1%[[18]](#footnote-18)՝ 2023թ. դեկտեմբերին արձանագրված 21.9%-ի համեմատ: Նշված ցուցանիշին 21.2 տոկոսային կետով նպաստել է դրամային վարկերի աճը, իսկ արտարժութային վարկերը նպաստել են 5.9 տոկոսային կետով:

**Գծապատկեր 31. Ռեզիդենտների վարկերի և ավանդների ծավալների աճը (նախորդ տարվա նկատմամբ, %)**

*Աղբյուրը՝ ՀՀ ԿԲ և ՀՀ ՖՆ հաշվարկներ: 2022թ. համար՝ առանց դրամի արժևորման վարկերի և ավանդների աճի տեմպերը:*

Վարկերի աճը հիմնականում պայմանավորվել է սպառողական (աճը՝ 33.3%, նպաստումը՝ 7.8 տոկոսային կետ), հիպոտեկային (աճը՝ 32.5%, նպաստումը՝ 7.6 տոկոսային կետ), շինարարության (աճը՝ 32.7%, նպաստումը՝ 3.5 տոկոսային կետ), արդյունաբերության (աճը՝ 17%, նպաստումը՝ 1.9 տոկոսային կետ) և գյուղատնտեսության (աճը՝ 23.1, նպաստումը՝ 1.4 տոկոսային կետ), ինչպես նաև առավել փոքր նպաստումներով առևտրի, սպասարկման, տրանսպորտի և կապի ոլորտներին ուղղված վարկերով։

2024թ. ավանդների (և՛ ռեզիդենտների, և՛ ոչ ռեզիդենտների) աճի տեմպը դանդաղել է։Առևտրային բանկերի կողմից ռեզիդենտներից ներգրավված ավանդներն աճել են 15%‑ով: Ավանդների աճին 6.9 տոկոսային կետով նպաստել է տնային տնտեսությունների ավանդների աճը, իսկ ձեռնարկությունների ավանդները նպաստել են 5.8 տոկոսային կետով։ Արժութային կառուցվածքի տեսակետից 13.7 տոկոսային կետով դրական նպաստում է ունեցել դրամային ավանդների աճը, իսկ արտարժութային ավանդների նպաստումը կազմել է 1.3 տոկոսային կետ: Ռեզիդենտների ավանդների աճին ցպահանջ ավանդները նպաստել են 7, իսկ ժամկետային ավանդները՝ 8.1 տոկոսային կետով։

Ոչ ռեզիդենտների ավանդները 2024թ. դեկտեմբերին աճել են 10.1%-ով, ընդ որում՝ տարվա վերջին ամիսներին արտարժութային ավանդների աճը առաջանցիկ է եղել դրամային ավանդների նկատմամբ։ Ոչ ռեզիդենտների ավանդների կազմում արտարժութային ավադների աճը կազմել է 8% (նպաստումը՝ 6.6 տոկոսային կետ), դրամային ավանդների աճը կազմել է 19.3%, նպաստումը՝ 3.5 տոկոսային կետ: Միաժամանակ, ոչ ռեզիդենտների ավանդների ընթացիկ ցուցանիշները 2022 փետրվարի ցուցանիշի համեմատ (մինչև ՌԴ-ից մարդկանց ու կապիտալի ներհոսքը դեպի ՀՀ) շարունակում է զգալիորեն բարձր մնալ՝ 2024թ. վերջի դրությամբ շուրջ 71%-ով կամ 622 մլրդ դրամով։

2024թ. ընթացքում ավանդների դոլարայնացման մակարդակը, ի համեմատ նախորդ տարվա, նվազել է 3.9 տոկոսային կետով` դեկտեմբերին կազմելով 46.6%, իսկ վարկերի դոլարայնացման մակարդակը նվազել է 3 տոկոսային կետով` կազմելով 32.7%: Միայն ռեզիդենտների ցուցանիշները դիտարկելու դեպքում, ավանդների դոլարայնացումը նախորդ տարվա համեմատ նվազել է 4.2 տոկոսային կետով՝ կազմելով 36.5%, իսկ վարկերի դոլարայնացումը նվազել է 2.6 տոկոսային կետով՝ կազմելով 31.6%։

**Գծապատկեր 32. ՀՀ բանկերի վարկային և ավանդային պորտֆելները, 2020-2024թթ․**

*Աղբյուրը՝ ՀՀ ԿԲ, ՀՀ ՖՆ հաշվարկներ*

***Վարկերի և ավանդների տոկոսադրույքներ:*** Ավանդների տոկոսադրույքները հիմնականում տատանվում են իրենց միջին մակարդակների շուրջ, իսկ վարկերի տոկոսադրույքներն առանձին դեպքերում պահանջարկի ազդեցությամբ որոշակիորեն աճել են։ Հիպոտեկային և սպառողական վարկերի տոկոսադրույքները 2024թ. ընթացքում կայունացել են։ 2024թ. ընթացքում ՀՀ դրամով վարկավորման (մինչև մեկ տարի ժամկետով) միջին տարեկան տոկոսադրույքը կազմել է 13.1%՝ նախորդ տարվա նկատմամբ աճելով 0.8 տոկոսային կետով: ՀՀ դրամային ավանդների (մինչև մեկ տարի ժամկետով) միջին տոկոսադրույքը կազմել է 8.1%՝ նվազելով 0.2 տոկոսային կետով:

Արտարժույթով ավանդների (մինչև մեկ տարի ժամկետով) տոկոսադրույքը նախորդ տարվա համեմատությամբ մնացել է անփոփոխ՝ կազմելով 2.5%, իսկ վարկերի (մինչև մեկ տարի ժամկետով) տոկոսադրույքը կազմել է 7.8%՝ նվազելով 0.1 տոկոսային կետով:

Ֆինանսական շուկայում արտարժույթով և դրամով միջին կշռված (մինչև 1 տարի ժամկետով) տոկոսադրույքների միջև միջին սպրեդը 2024թ. դեկտեմբերին նախորդ տարվա նույն ամսվա նկատմամբ աճել է 0.7 տոկոսային կետով և կազմել 6.1%: Դրամով վարկերի և ավանդների միջև տոկոսադրույքների սպրեդը կազմել է 5%՝ աճելով 0.7 տոկսային կետով, իսկ արտարժույթով վարկերի և ավանդների սպրեդն աճել է 0.8 տոկոսային կետով՝ կազմելով 5.6%:

***ՀՀ պետական պարտատոմսերի շուկա:*** ՀՀ պետական պարտատոմսերի շուկայում ՊՊ տեղաբաշխման միջին կշռված եկամտաբերությունները նվազել են` մեծապես պայմանավորված ՀՀ ԿԲ կողմից դրամավարկային պայմանների շարունակական մեղմացման ազդեցություններով։2024թ. ընթացքում տեղաբաշխված պետական պարտատոմսերի միջին կշռված եկամտաբերությունը կազմել է 9.8% կամ 1 տոկոսային կետով ավելի քիչ, քան 2023թ. (10.8%):

2024թ. ընթացքում տեղաբաշխված պետական պարտատոմսերի ծավալը կազմել է 656 մլրդ դրամ՝ 2023թ. 620 մլրդ դրամի դիմաց, իսկ տեղաբաշխման միջին կշռված ժամկետայնությունը կազմել է 1771 օր՝ 2023թ. 2381 օր ցուցանիշի համեմատ:

2024թ. ընթացքում պետական (շուկայական) պարտատոմսերի նկատմամբ պահանջարկը գերազանցել է տեղաբաշխման ցուցանիշը 1.7 անգամ (2023թ.՝ 2.1 անգամ), իսկ տեղաբաշխման ենթակա ծավալ/տեղաբաշխված ծավալ միջին հարաբերակցությունը կազմել է 1.2` անփոփոխ մնալով նախորդ տարվա համեմատ։

**Գծապատկեր 33. ՀՀ պետական պարտատոմսերի առաջնային շուկայի զարգացումները 2020-2024թթ․**

*Աղբյուրը՝ ՀՀ ՖՆ*

***ՀՀ եվրապարտատոմսերի երկրորդային շուկա:*** Երկրի ռիսկի հավելավճարի զգալի նվազմամբ պայմանավորված՝ ՀՀ եվրոպարտատոմսերի երկրորդային շուկայում եկամտաբերություն-ները 2024թ. նախորդ տարվա համեմատ նվազել են։ Միջազգային կապիտալի շուկայում 2015թ. 7.5% եկամտաբերությամբ թողարկված պետական արտարժութային պարտատոմսերի եկամտաբերու-թյունը 2024թ. միջինում կազմել է 5.8%՝ 2023թ. արձանագրված 6.3%-ի դիմաց, 2019թ. 4.2% եկամտաբերությամբ թողարկված պարտատոմսերի եկամտաբերությունը միջինում կազմել է 6.9%` 2023թ. գրանցված 7.4%-ի դիմաց, իսկ 2021թ. փետրվարին 3.9% եկամտաբերությամբ թողարկված պարտատոմսերի եկամտաբերությունը միջինում կազմել է 7%` նախորդ տարվա 7.6%-ի համեմատությամբ։

Պետք է նշել, որ 2024թ․ տոկոսադրույքները զարգացած երկրներում պահպանվել են բարձր մակարդակում՝ կենտրոնական բանկերի կողմից շարունակվող կոշտ դրամավարկային քաղաքականության դիրքի պահպանմամբ պայմանավորված։ Այսպես, ԱՄՆ 10 տարի ժամկետայնությամբ պետական պարտատոմսերի եկամտաբերությունը միջինում կազմել է 4.2%` 2023թ․ 4%-ի համեմատությամբ։ Չնայած դրան՝ զարգացող երկրների ռիսկի հավելավճարները էականորեն նվազել են, ինչը պայմանավորված է ինչպես զարգացած երկրներում տոկոսադրույքի հետագա նվազման սպասումներով, այնպես էլ առանձին զարգացող երկրներում դրական տնտեսական հեռանկարներով։

**Գծապատկեր 34. ՀՀ եվրոբոնդերի եկամտաբերությունները և ռիսկի հավելավճարը 2020-2024թթ․**

*Աղբյուրը՝ ՀՀ ՖՆ։ Ռիսկի հավելավճարը ՀՀ ՖՆ գնահատումներն են՝ հաշվարկված որպես ՀՀ եվրոբոնդերի և ԱՄՆ պետական պարտատոմսերի եկամտաբերությունների տարբերություն*

ՀՀ երկրի ռիսկի հավելավճարը նախորդ տարվա համեմատ էականորեն նվազել է, ինչը պայմանավորված է Հայաստանի տնտեսական միջավայրի բարելավմամբ և տնտեսական շոկի հաղթահարմանն ուղղված խելամիտ մակրոտնտեսական քաղաքականություններով ու դրանց արդյունքներով, վերջիններով ամրապնդվող՝ ՀՀ սուվերեն վարկանիշի դրական զարգացումներով, ՀՀ բանկային համակարգի իրացվելիության դիրքի բարելավման արդյունքում ՀՀ եվրոբոնդերի նկատմամբ պահանջարկի աճով, ինչպես նաև ընդհանուր առմամբ զարգացող երկրների ռիսկի հավելավճարի շարունակվող նվազմամբ։ 2025թ. մարվող եվրապարտատոմսերի ռիսկի հավելավճարը 2024թ. կազմել է 140 բազիսային կետ՝ նախորդ տարվա 164 տոկոսային կետ ցուցանիշի դիմաց, 2029թ. մարվող պարտատոմսերինը՝ 274 բազիսային կետ՝ նախորդ տարվա 336 բազիսային կետ ցուցանիշի դիմաց, իսկ 2031թ. մարվող պարտատոմսերինը՝ 279 բազիսային կետ՝ նախորդ տարվա 351 բազիսային կետ ցուցանիշի դիմաց։

**1.3. Հարկաբյուջետային քաղաքականության հիմնական ուղղությունները և հարկային վարչարարություն**

* + 1. **Հարկաբյուջետային քաղաքականության հիմնական ուղղությունները**

2024թ. հարկաբյուջետային քաղաքականությունն ուղղված է եղել ՀՀ կառավարության 2021‑2026թթ. ծրագրի թիրախների ապահովմանը՝ պետական ներդրումների մակարդակի բարձրացմամբ, ծախսերի իրականացման արդյունավետության աճով և պարտքի կայունության պահպանմամբ: Տնտեսական աճի՝ իր ներուժային մակարդակին մոտենալու պայմաններում հարկաբյուջետային քաղաքականությունն ունեցել է չեզոքին մոտ դիրք՝ միաժամանակ ուղղված լինելով տնտեսական ներուժի բարձրացմանը և կառավարության պարտքի կայունության պահպանմանը:

***Պետական բյուջեի եկամուտները:*** 2024թ. արձանագրվել է ՀՀ պետական բյուջեի եկամուտների աճի տեմպի դանդաղում՝ պայմանավորված հիմնականում տնտեսական աճի մեջ ոչ հարկունակ ճյուղերի էական դերակատարմամբ և դրա արդյունքում՝ ընդհանուր տնտեսական ակտիվությունից հետ ընկած հարկման բազաների աճով։ 2024թ. արդյունքներով ՀՀ պետական բյուջեի ընդհանուր եկամուտները կազմել են 2,579 մլրդ դրամ՝ նախորդ տարվա համեմատ աճելով 7%-ով, իսկ ՀՆԱ-ի նկատմամբ կազմել են 25.47%՝ նախորդ տարվա 25.5%-ի դիմաց, ինչը հիմնականում պայմանավորված է եղել ՀՆԱ‑ի նկատմամբ հարկային եկամուտների կշռի նվազմամբ:

**Գծապատկեր 1․ Պետական բյուջեի եկամուտները**[[19]](#footnote-19) **և ծախսերը 2020-2024թթ.**

2024թ. հարկերը և տուրքերը կազմել են 2,391 մլրդ դրամ՝ նախորդ տարվա համեմատ աճելով 5.1%‑ով։ Հարկերը և տուրքերը կազմել են ՀՆԱ-ի 23.6%-ը՝ նախորդ տարվա նկատմամբ նվազելով 0.45 տոկոսային կետով: 2024թ. հարկեր/ՀՆԱ հարաբերակցության նվազումը հիմնականում պայմանավորված է տնտեսության կառուցվածքի փոփոխություններով՝ տնտեսությունում ներքին սպառմանն ուղղված ներմուծման նկատմամբ արտահանման դերի բարձրացմամբ, ինչը հանգեցրել է հարկման բազաների աճից առաջանցիկ անվանական ՀՆԱ աճին։ Տնտեսության կառուցվածքային փոփոխություններն արտացոլվել են նաև հարկերի և տուրքերի կառուցվածքում՝ դրսևորվելով ներքին տնտեսությունից հավաքագրվող հարկային եկամուտների աճով և ներմուծումից հարկերի նվազմամբ[[20]](#footnote-20):

**Գծապատկեր 2․ Պետական բյուջեի հարկատեսակների կշիռը ՀՆԱ-ում 2023-2024թթ.**

2024թ. նախորդ տարվա համեմատ այլ եկամուտները և պաշտոնական դրամաշնորհները ՀՆԱ-ի նկատմամբ աճել են համապատասխանաբար 0.3 և 0.2 տոկոսային կետերով, նախորդ տարվա նկատմամբ այլ եկամուտների աճը կազմել է 30.6%, իսկ պաշտոնական դրամաշնորհների աճը՝ 103.7%:

***Պետական բյուջեի ծախսերը:*** 2024թ. պետական բյուջեի ծախսերը կազմել են 2,955 մլրդ դրամ՝ նախորդ տարվա համեմատ աճելով 13.7%-ով: Ընդ որում, ընթացիկ ծախսերը կազմել են 2,414 մլրդ դրամ` նախորդ տարվա համեմատ աճելով 13.5%-ով: Պետական բյուջեի ծախսերի կշիռը ՀՆԱ-ում 2023թ. նկատմամբ ավելացել է 1.7 տոկոսային կետով՝ կազմելով 29.2%, որում ընթացիկ ծախսերի կշիռն աճել է 1.3 տոկոսային կետով՝ կազմելով 23.8%:

Ոչ ֆինանսական ակտիվների հետ գործառնությունները կազմել են 541.7 մլրդ դրամ, որում ոչ ֆինանսական ակտիվների գծով ծախսերը (կապիտալ ծախսեր) կազմել են 557.8 մլրդ դրամ` նախորդ տարվա նկատմամբ աճելով 12.8%-ով: Ոչ ֆինանսական ակտիվների հետ գործառնությունների կշիռը ՀՆԱ-ում աճել է 0.35 տոկոսային կետով՝ կազմելով 5.3%, իսկ ոչ ֆինանսական ակտիվների գծով ծախսերն ավելացել են 0.28 տոկոսային կետով՝ կազմելով ՀՆԱ-ի 5.5%-ը: 2024թ. կապիտալ ծախսերի կատարողականը ճշտված ծրագրի նկատմամբ կազմել է 84.7%՝ նախորդ տարվա 95.8%-ի համեմատ նվազելով 11.1 տոկոսային կետով, մինչդեռ պետական բյուջեի սկզբնական ծրագրի նկատմամբ կատարողականը կազմել է 78.5%։ Հատկանշական է, որ արտաքին աջակցությամբ իրականացվող ծրագրերի կատարողականը ճշտված ծրագրի նկատմամբ կազմել է 87%, իսկ բյուջեի սկզբնական ծրագրի նկատմամբ կազմել է ընդամենը 63.1%: Կատարողականի համեմատաբար ցածր ցուցանիշները ցույց են տալիս, որ կապիտալ ծրագրերի կառավարման և իրականացման արդյունավետության բարձրացման խնդիրը շարունակում է մնալ արդիական։ Միաժամանակ, պետք է նշել, որ կապիտալ ծախսերի կատարումը վերջին տարիներին ուղեկցվում է դրանց պլանավորված ծավալների շարունակական ավելացմամբ, ինչը զսպում է կատարողականի առավել արագ բարելավումը։

|  |  |
| --- | --- |
| **Գծապատկեր 3․ Պետական բյուջեի ընթացիկ ծախսերը 2020-2024թթ.** | **Գծապատկեր 4․ Պետական բյուջեի ոչ ֆինանսական ակտիվների գծով ծախսերը 2020-2024թթ.** |
|  |  |

***Պետական աջակցության ծրագրերը:*** Տնտեսական ներուժի բարձրացմանը, առանձին ոլորտներում առաջացող հիմնախնդիրներին ուղղված հարկաբյուջետային աջակցության ծրագրերը 2024թ. շարունակական են եղել, իսկ ԼՂ-ից բռնի տեղահանված բնակչության կարիքները հասցեագրվել են պետական աջակցության գործիքներով:

Գիտելիքահենք, նորարարական տնտեսության և փոքր ու միջին ձեռնարկատիրության աջակցության ծրագրի տնտեսության արդիականացման պետական աջակցության և բարձր որակավորում ունեցող մասնագետների ներգրավման նպատակով տնտեսավարողներին աջակցության միջոցառումների գծով ծախսերը կազմել են շուրջ 19.1 մլրդ դրամ՝ նախորդ տարվա 8․7 մլրդ դրամի դիմաց, իսկ Բարձր տեխնոլոգիական արդյունաբերության էկոհամակարգի և շուկայի զարգացման ծրագրի «Պետական աջակցություն տեղեկատվական տեխնոլոգիաների ոլորտում գործունեություն իրականացնող առևտրային կազմակերպություններին և անհատ ձեռնարկատերերին» միջոցառման շրջանակներում փաստացի ծախսերը կազմել են 6.5 մլրդ դրամ:

Հաշվետու ժամանակահատվածում պետական աջակցության միջոցառումներով գյուղատնտեսության ոլորտի ծախսերը կազմել են 41.1 մլրդ դրամ, որում գերակշռում են գյուղատնտեսության խթանման ծրագրերը (11.8 մլրդ դրամ) և գյուղատնտեսության արդիականացման ծրագրերը (24.4 մլրդ դրամ): Գյուղատնտեսության արդիականացման ծրագրում ՀՀ ինտենսիվ այգեգործության զարգացման նպատակով սուբսիդավորումը կազմել է 14.5 մլրդ դրամ՝ նախորդ տարվա համեմատ աճելով շուրջ 62.3%-ով: ՀՀ ագրոպարենային ոլորտի սարքավորումների լիզինգի աջակցության ծախսերը կազմել են 3.4 մլրդ դրամ, իսկ ՀՀ խաղողի, ժամանակակից տեխնոլոգիաներով մշակվող ինտենսիվ պտղատու այգիների և հատապտղանոցների հիմնման համար վարկային տոկոսադրույքների սուբսիդավորումը՝ 2.3 մլրդ դրամ: Գյուղատնտեսության խթանման ծրագրում գյուղատնտեսական վարկերի տոկոսադրույքների սուբսիդավորումը կազմել է 4.2 մլրդ դրամ, գյուղատնտեսական հումքի մթերումների (գնումների) նպատակով տրամադրվող վարկերի տոկոսադրույքների սուբսիդավորումը՝ 3.3 մլրդ դրամ, իսկ անասնաբուծության ճյուղում իրականացվող ներդրումային ծրագրերին աջակցությունը՝ 2.3 մլրդ դրամ:

2024թ. ՀՀ պետական բյուջեից Լեռնային Ղարաբաղից բռնի տեղահանված անձանց պետական աջակցության չափը թիրախային ծրագրերով կազմել է 67.9 մլրդ դրամ, որում կեցության և այլ ծախսերը հոգալու համար սոցիալական աջակցությունը կազմել է 58.3 մլրդ դրամ, բնակարանային մատչելիության ապահովման պետական աջակցության գծով տրամադրվել է շուրջ 4.7 մլրդ դրամ, իսկ առաջնային սպառողական ծախսերը հոգալու համար սոցիալական աջակցությունը կազմել է 2.1 մլրդ դրամ: Ընդ որում, Լեռնային Ղարաբաղից բռնի տեղահանված անձանց ինտեգրման գործընթացում աստիճանաբար թիրախային աջակցության ծրագրերը փոխարինվում են ՀՀ կառավարության սոցիալական աջակցության հիմնական գործիքներով։

***Պետական բյուջեի պակասուրդը և կառավարության պարտքը:*** 2024թ. բարձր տնտեսական աճի և պարտքի կայունության ապահովմանն ուղղված հարկաբյուջետային քաղաքականության արդյունքում պետական բյուջեի պակասուրդը պահպանվել է ցածր մակարդակում, ինչն օժանդակել է նաև կառավարության պարտքի բեռի՝ 50%-ից ցածր մակարդակում պահպանման նպատակի իրագործմանը։ 2024թ. պետական բյուջեի պակասուրդը կազմել է 376.1 մլրդ դրամ՝ նախորդ տարվա 188.9 մլրդ դրամի համեմատ, իսկ պետական բյուջեի պակասուրդ/ՀՆԱ ցուցանիշը կազմել է 3.7%՝ նախորդ տարվա 2% ցուցանիշի համեմատությամբ: ՀՀ կառավարության պարտք/ՀՆԱ ցուցանիշը կազմել է 48.3%՝ նախորդ տարվա նկատմամբ նվազելով 0․1 տոկոսային կետով: Այնուամենայնիվ, պետք է հաշվի առնել, որ 2024թ. ծախսերում ներառված են նաև Լեռնային Ղարաբաղից բռնի տեղահանված բնակչության աջակցության միջոցառումների համար նախատեսված ծախսերը, որոնք հարկաբյուջետային տեսանկյունից (մասնավորապես՝ համախառն ֆինանսավորման կարիքի) համադրելի են նախկինում պակասուրդի ֆինանսավորման աղբյուրներում արտացոլվող Լեռնային Ղարաբաղին ուղղվող միջպետական վարկին։ Վերջինս 2023թ. կազմել էր 151 մլրդ դրամ կամ ՀՆԱ 1.6%‑ը, որը ճշգրտելու պարագայում պակասուրդ/ՀՆԱ ցուցանիշի աճը կկազմի 0.1 տոկոսային կետ։

Կառավարության պարտք/ՀՆԱ ցուցանիշի վրա աճի ուղղությամբ ներգործել են պարտքի իրական տոկոսադրույքի աճը, առաջնային պակասուրդը և զուտ վարկավորումը՝ համապատասխանաբար 2․7, 0․6 և 0․1 տոկոսային կետով։ Միաժամանակ, իրական ՀՆԱ աճը և փոխարժեքի արժևորումը ներգործել են նվազման ուղղությամբ՝ համապատասխանաբար 2.7 և 1․1 տոկոսային կետով։

**Գծապատկեր 5․ ՀՀ կառավարության պարտքի և պակասուրդի դինամիկան**

**Գծապատկեր 6․ Կառավարության պարտքի բեռի փոփոխությանը նպաստող գործոնները, տոկոսային կետ**

***Հարկաբյուջետային կանոններ:*** 2024թ. հարկաբյուջետային քաղաքականությունը իրականացվել է հարկաբյուջետային կանոնների առավել մեղմ սահմանափակման պայմաններում, քանի որ կառավարության պարտք/ՀՆԱ ցուցանիշը 2022թ․ ցածր է գտնվել 50% շեմից, որի պայմաններում ընթացիկ առաջնային ծախսերի աճի տեմպի վրա սահմանափակումը կիրառելի չէ։ Սակայն կիրառելի է կառավարության պարտք/ՀՆԱ 40-50% մակարդակում պետական բյուջեի պակասուրդի՝ կապիտալ ծախսերով սահմանափակվածության կանոնը (պետական ֆինանսների «ոսկե կանոն»), որը շարունակել է պահպանվել։ Այսպես, 2024թ. պետական բյուջեի կապիտալ ծախսերը գերազանցել են պետական բյուջեի պակասուրդը շուրջ 181.7 մլրդ դրամով, ինչն ամրապնդում է երկարաժամկետ հարկաբյուջետային կայունությունը՝ երաշխավորելով, որ կառավարության պարտքի ավելացմանն առաջանցիկ հանրային ենթակառուցվածքներ ձևավորվեն՝ կայուն դարձնելով զուտ պարտքի դիրքը։

**Գծապատկեր 7․ Հարկաբյուջետային կանոնները և դրանցից շեղումը 2020-2024թթ.**

***Հարկաբյուջետային դիրքը և ազդակը:*** 2024թ. պետական բյուջեի ընդհանուր պակասուրդը գտնվել է նախորդ 10 տարիների միջին ցուցանիշին մոտ, իսկ առաջնային պակասուրդը` ցածր վերոնշյալից՝ արտացոլելով կառավարության կողմից նախանշված՝ պարտքի բեռի ապահով մակարդակում պահպանման քաղաքականությունը։ Արդյունքում, համախառն պահանջարկի վրա հարկաբյուջետային քաղաքականությունը 2024թ. նախորդ տարվա նկատմամբ ունեցել է թույլ խթանող (չեզոքին մոտ) ազդեցություն (0.5)` պայմանավորված եկամուտների և ծախսերի չեզոք ազդեցություններով: Պետական բյուջեում պլանավորված՝ հարկաբյուջետային քաղաքականության չեզոք դիրքի համեմատությամբ թույլ խթանող դիրքի ձևավորումը գրանցվել է պետական բյուջեի հարկային եկամուտների աճի տեմպերի դանդաղման և պլանավորվածի համեմատ ծախսերի թերակատարման պայմաններում, ինչի արդյունքում եկամուտների ազդակը պլանավորված զսպողի փոխարեն, իսկ ծախսերի ազդակը՝ պլանավորված խթանողի փոխարեն դրսևորվել են չեզոք ուղղություններով։

**Աղյուսակ 1. Հարկաբյուջետային ազդակի փոփոխությունները**

|  |  |  |  |  |
| --- | --- | --- | --- | --- |
|  | 2024 | | | Շեղում |
|  | Կանխատեսում (2024թ․ բյուջե) | Կանխատեսման վերանայում  (2025թ․ բյուջե) | Փաստացի | 2024թ. բյուջեի համեմատ |
| **Հարկաբյուջետային ազդակ** | **0.3** | **0.2** | **0.5** | **0.2** |
| Եկամուտների ազդակ | -0.4 | 0.1 | 0.2 | 0.6 |
| Ծախսերի ազդակ | 0.7 | 0.1 | 0.3 | -0.4 |

**Գծապատկեր 8․ Հարկաբյուջետային դիրքը և ազդակը[[21]](#footnote-21)**

*Աղբյուրը՝ ՀՀ ՖՆ գնահատական*

1. Ցուցանիշն առկա չէ: [↑](#footnote-ref-1)
2. Մեկ շնչին ընկնող ՀՆԱ-ի կանխատեսումը կատարվել է հիմք ընդունելով տվյալ տարվա 2024թ. հունվարի 1-ի դրությամբ մշտական բնակչության թվաքանակը։ [↑](#footnote-ref-2)
3. 2020-2023թթ. եկամուտների և ծախսերի ցուցանիշներում ներառվել են հիպոտեկային վարկերի տոկոսագումարների դիմաց եկամտային հարկի վերադարձը: [↑](#footnote-ref-3)
4. Աղբյուրը՝ Տնտեսական վերլուծությունների բյուրո, <https://www.bea.gov/> [↑](#footnote-ref-4)
5. Աղբյուրը՝ Եվրոստատ, <https://ec.europa.eu/eurostat/> [↑](#footnote-ref-5)
6. Աղբյուրը՝ Չինաստանի վիճակագրության ազգային բյուրո, <http://www.stats.gov.cn/> [↑](#footnote-ref-6)
7. Աղբյուրը՝ ՌԴ տնտեսական զարգացման նախարարություն, <https://economy.gov.ru/> [↑](#footnote-ref-7)
8. ԱՄՆ համար դիտարկվել է դաշնային ֆոնդերի արդյունավետ տոկոսադրույքը, ԵԳ՝ հիմնական վերաֆինանսավորման տոկոսադրույքը, Չինաստան՝ վարկավորման մեկ տարվա տոկոսադրույքը (one-year loan prime rate), ՌԴ՝ հիմնական տոկոսադրույքը: [↑](#footnote-ref-8)
9. Աղբյուրը՝ Համաշխարհային բանկ, <https://www.worldbank.org/en/research/commodity-markets> [↑](#footnote-ref-9)
10. Աղբյուրը՝ ՄԱԿ-ի պարենի և գյուղատնտեսության կազմակերպություն <https://www.fao.org/worldfoodsituation/foodpricesindex/en/> [↑](#footnote-ref-10)
11. Աղբյուրը՝ Համաշխարհային բանկ, <https://www.worldbank.org/en/research/commodity-markets> ,

    ՄԱԿ – ի պարենի և գյուղատնտեսության կազմակերպություն <https://www.fao.org/worldfoodsituation/foodpricesindex/en/> : [↑](#footnote-ref-11)
12. Ճյուղերի մանրամասն ցուցանիշները ներկայացված են հետևյալ տեղեկանքում՝ [1.10.Տեղեկանքներ\13.Թողարկման ծավալ, արտահանում, ներմուծում.docx](file:///C:\Users\Greta.Adamyan\Downloads\1.10.Տեղեկանքներ\13.Թողարկման%20ծավալ,%20արտահանում,%20ներմուծում.docx) : [↑](#footnote-ref-12)
13. ՏԱՑ-ի աճին ճյուղերի նպաստումները ՀՀ ֆինանսների նախարարության գնահատականներն են: Գյուղատնտեսության ցուցանիշը ոչ բոլոր հաշվարկներում է ներկայացված, քանի որ այն հրապարակվում է եռամսյակային պարբերականությամբ: [↑](#footnote-ref-13)
14. Ներդրումների ճյուղային կառուցվածքի ցուցանիշները վերաբերում են ներդրումների՝ կապիտալ շինարարությանն ուղղվող մասին: Ավելի մանրամասն տե՛ս Շինարարություն հատվածում: [↑](#footnote-ref-14)
15. Ներմուծման տվյալները ներկայացված են ՍԻՖ գներով: [↑](#footnote-ref-15)
16. Մանրամասն ցուցանիշները ներկայացված են հետևյալ տեղեկանքում՝ [1.10.Տեղեկանքներ\13.Թողարկման ծավալ, արտահանում, ներմուծում.docx](file:///C:\Users\Greta.Adamyan\Downloads\1.10.Տեղեկանքներ\13.Թողարկման%20ծավալ,%20արտահանում,%20ներմուծում.docx) : [↑](#footnote-ref-16)
17. Աղբյուր՝ ՀՀ ԿԲ: [↑](#footnote-ref-17)
18. Ընդգրկված չեն կուտակված տոկոսները: Վարկերի մեջ ներառված են նաև ֆակտորինգային, լիզինգային գործառնությունները և ռեպո համաձայնագրերը: [↑](#footnote-ref-18)
19. 2020-2023թթ. եկամուտների և ծախսերի ցուցանիշներում ներառվել է հիպոտեկային վարկերի տոկոսագումարների դիմաց եկամտային հարկի վերադարձը: [↑](#footnote-ref-19)
20. Առավել մանրամասն տե՛ս «1.4. ՀՀ 2024թ․ պետական բյուջեի եկամուտները» բաժնում։ [↑](#footnote-ref-20)
21. Աղբյուրը՝ ՀՀ ՖՆ գնահատական: [↑](#footnote-ref-21)